Mallako Natura Erreserba Hertsia - Wikipedia, entziklopedia askea.\nMallako Natura Erreserba Hertsia\n1916an (erreserba hertsia: 1938)\nMallako Natura Erreserba Hertsia (finlandieraz, Mallan luonnonpuisto; ipar samieraz, Mallá luonddumeahcci) Finlandiako ipar-mendebaldeko muturrean dagoen natura erreserba hertsia da. Malla mendiek osatzen duten ingurunean dago, Enontekiöko Kilpisjärvi herriaren aldamenean, eta Norvegia, Suedia eta Finlandia herrialdeek bat egiten duten eremuan. Guztira, 31 km²-ko azalera dauka eta herrialdeko babestutako eremu zaharrenetakoa da; izan ere, 1938. urtera arte natura erreserba bihurtu ez zen arren, 1916. urterako gutxiengo babesa bazuen inguruneak. Kilpisjärviko Natura Zentroa da babestutako eremuaren informazio gunea.\nLandaretza ugaria eta landare espezie aniztasuna dira, batik bat, Mallako Natura Erreserba Hertsiaren ezaugarriak. Izan ere, altitudeak, mendien altuera desberdintasunak, eta Ozeano Artikoaren hurbiltasunak ekartzen duen hezetasunak Finlandiako gainontzeko eskualdeen nolakotasunetatik bereizi egiten dute Malla. Bestalde, karedun arrokaz osatutako ohantzea ere oso berezia da.\nMallako Natura Erreserba Hertsia Finlandiako ipar-mendebaldeko muturrean dago, Eskandinaviako mendiak herrialdean sartzen diren pasabide naturalean. Zehazki, Malla mendiek (738 metroko Pikku-Malla eta 942ko Iso-Malla) osatzen duten ingurune zabala hartzen du babestutako eremuak, Kilpisjärvi aintziraren iparraldean dagoena. Bertan, Eskandinaviako hiru herrialdeek bat egiten dute, Enontekiöko Kilpisjärvi herriaren alboan. Guztira, 31 km²-ko azalera du eta Lappi osoko azalera txikiena duen natura erreserba hertsia da.\nBabestutako inguruneak hartzen duen eremua anitza da. Alde batetik, Kilpisjärvi eta Malla inguruko mendi larre soilak daude; bestetik, mendien hegaletan zabaltzen den urkidi zabala; eta azkenik, aintzira eta errekastoek sortzen duten ur ingurunea. Landaretza ugaria eta landare espezie aniztasuna dira, batik bat, Mallako Natura Erreserba Hertsiaren ezaugarriak. Izan ere, altitudeak, mendien altuera desberdintasunak, eta Ozeano Artikoaren hurbiltasunak ekartzen duen hezetasunak Finlandiako gainontzeko eskualdeen nolakotasunetatik bereizi egiten dute Malla. Bestalde, karedun arrokaz osatutako ohantzea ere berezitasun nabaria da.\nMallako Natura Erreserba Hertsiko mapa\nOndorengoak dira Mallako Natura Erreserba Hertsiko geografia ezaugarri aipagarrienak:\nEskandinaviako muga hirukoitza: Finlandia, Norvegia eta Suedia herrialdeek muga egiten duten puntua da (69° 03′ 30″ N, 20° 33′ 0″ E / 69.05833°N,20.55000°E / 69.05833; 20.55000Koordenatuak: 69° 03′ 30″ N, 20° 33′ 0″ E / 69.05833°N,20.55000°E / 69.05833; 20.55000). Koltajärvi izeneko aintziran dago muga hirukoitza, Mallako Natura Erreserba Hertsiaren mutur batean, eta bertan, Eskandinavia osatzen duten herrialdeek betoizko kono-enbor itxurako oroitarri hori bat ipini zuten 1926. urtean. Muga izateaz gain, Finlandian mendebaldeen dagoen puntua da eta Suedian, aldiz, iparren dagoena. Bertara iristeko modu ezagunenak Kilpisjärvi herritik abiatzen den txalupa eta Malla zeharkatzen duen 11 km-ko ibilbidea dira.\nGihccegorži edo Kitsiputous: Iso-Malla eta Pikku-Malla mendien artean dagoen ur-jauzia da, Finlandiako ur-jauzi altuenetakoa. Zehazki, Mallako ibilbidearen erdigunean dago, sarreraren eta Eskandinaviako muga hirukoitzaren artean. Guztira 22 metroko altuera duen arren, Kitsijoki ibaiko ura ez da zuzenean jausten, eta, ondorioz, herrialdeko erorketa altuena duen ur-jauzia Pihtsusköngäs da, Enontekiö iparraldeko muturrean dagoena. Neguan, ur erorketa izoztu egiten da eta Kitsiputous izotz-jauzi bihurtzen da.\nGilbbesjávri edo Kilpisjärvi: Finlandia eta Suedia artean dagoen 37,33 km²-ko aintzira da. Mallako Natura Erreserba Hertsiaren hegoaldeko muga markatzen du eta, gutxi gorabehera, urtean 223 egunez egoten da izoztua. Inguruneak eta Gilbbesjávri edo Kilpisjärvi herriak izena zor diote.\nMallá čohkka edo Pikku-Malla: natura erreserban dagoen 738 metroko tontorra da. Malla mendiaren bi gailurren artean baxuena da, horregatik jasotzen du finlandieraz Pikku-Malla izena (euskaraz, Malla txikia); iparralderago dagoen tontorrak, Iso-Mallak (Malla zabala edo handia), aldiz, 942 m-ko altuera du. Pikku-Mallatik igarotzen dira eremu babestuko ibilbide ezagun gehienak, izan ere, mendiaren gainetik Kilpisjärvi aintzira, Saana eta suediar aldeko Eskandinaviako mendiak ere ikus daitezke.\nSilisguoika edo Siilaskoski: Siilasjärvi aintziratik Kilpisjärvira doan ur-bidea da, Mallako Natura Erreserba Hertsiaren sarbidea. Hain zuzen, errekasto honen gaineko zubitxoa da natura parkea zeharkatzen duten bide guztien atea; beraz, naturazaleen nahitaezko pasabidea da. Siilaskoski abiadura bizian doazen ur-lasterrek osatzen dute, bertatik Könkämäeno ibairako bidea hartzen dutenak, Botniako golkoan itsasoratzen diren arte. Hala, hegoalderanzko bidea hartzen duten iparren dauden Enontekiöko urak dira Siilaskoskikoak. Bertatik iparraldera, hau da, Jehkatstunturi menditik iparraldera, urak Ozeano Artikoan itsasoratzen dira.\nNatura erreserba zirkulu polar artikoaren gainean dago, 430 bat km iparrera; horrenbestez, gauerdiko eguzki, gau zuri eta gau polar fenomenoak urtero izaten dira. Lehenengo bietan eguzkia edo eguzkiaren argitasuna Mallako zeruaren jabe izaten da maiatzaren 22tik uztailaren 22ra; gau polarraren garaia edota iluntasuna nagusitzen den garaia, aldiz, azaroaren 25etik urtarrilaren 17ra izaten da.\n2013ko klima datuak\nGilbbesjávri / Kilpisjärvi\nMaximoa °C 2,6 2,8 0 6,5 26,1 23,5 24,2 21,9 17,9 10,3 1 5 11,8\nBatez besteko maximoa °C -4,6 -6,9 -7,3 1 10,2 15,2 16,2 15,2 11 2,2 -2,5 -5,5 3,7\nBatez bestekoa °C -10 -11,9 -12,9 -3,6 5,4 10,5 11,6 11,3 7,9 -0,6 -5,9 -9,8 -0,6\nBatez besteko minimoa °C -16,6 -17,5 -19,8 -9,7 0 6,1 7,6 7,3 5,1 -3,4 -9,8 -15 -5,4\nMinimoa °C -33,5 -33,6 -30,4 -25,8 -9,7 0,3 3,5 1,4 -0,3 -13,6 -17,5 -37,7 -16,4\nAltueraren arabera, Mallan bi klima bereizten dira: azpiartikoa, 550-600 metro beheko inguruan, eta polarra, hortik goitiko eremuan. Orokorrean, tenperatura leunak izaten dira udan, baina neguak hotzak eta luzeak izan ohi dira. Hala ere, neguak ez dira Lappi erdialdean bezain izozgarriak, Ozeano Artikora iristen den ur-korronte beroak neguak leuntzen dituelako. Elurrak, aldiz, natura eremuko lurzorua estaltzen du urri amaieratik maiatza bitartean, gutxi gorabehera, 185 bat egunez; eta izotzak ere aintzira eta ibaien gaina hartzen du beste horrenbeste egunetan. Ipar argiak, azkenik, nahiko ohikoak izaten dira neguko gau ilun eta oskarbietan; irail eta martxo bitartean lau gautatik hirutan izaten den fenomenoa da, urrian eta martxoan bereziki.\nAspalditik botanikoen eta landare zaleen paradisua izan da Kilpisjärvi aintziraren iparraldeko eremua. Käsivarsi inguruneko aurreneko esploratzaileen artean daude, besteak beste, Giuseppe Acerbi italiarra eta Edward Clarke naturalista ingelesa, XVIII. mendean. Mallako mendiak aipatzen dituen lehenbiziko dokumentua ere mende horretakoa da, zehazki, 1746. urtekoa. Karesuvantoko bikario izan zen Lars Levi Laestadius botanistak ere ikerketa ugari burutu zituen 1826. urtetik aurrera. Dena den, Mallako mendien ingurunea babesteko kezka lehenbizikoz Justus Montell muonioar basozain ospetsuak izan zuen, 1900eko hamarkadan. Montell natura zale porrokatua zen; guztira, 30.000 landare bildu eta 72 argitalpen idatzi zituen lanean jardun zuen hogeita hamar urtetan. Azkenean, gutxiengo babesa lortu zuen eremuarentzat 1916. urtean.\nSaana muinoaren gailurretik natura erreserbari izena ematen dioten bi tontorrak: Pikku-Malla (aurrean) eta Iso-Malla (atzean). Alde banatan, aldiz, Kilpisjärvi (ezkerrean) eta Siilasjärvi (eskuinean, harri mukuruaren atzean) aintzirak.\nNatura erreserba beranduago iritsi zen, 1930eko hamarkadan. Hain zuzen, independentzia eskuratu berri zuen Finlandiak bere natura ondasun oparoa babesteko kontserbazio legea onartu zuen 1923. urtean, eta ordutik aurrera lehen parke nazionalak eta natura erreserba hertsiak sortzen hasi ziren. Babestutako eremu hauen lehenengo belaunaldia 1938. urtekoa da. Mallarekin batera izendatu ziren, besteak beste, Pisavaarako Natura Erreserba Hertsia, eta Pallas-Ounastunturi eta Pyhätunturi parke nazionalak, hurrenez hurren, egungo Pallas-Yllästunturi eta Pyhä-Luosto parke nazionalen aitzindariak direnak. Ikerketa zientifiko sistematikoa, aldiz, ez zen 1964. urtera arte iritsiko Mallara, Helsinkiko Unibertsitateak Kilpisjärviko Biologia Estazioa ireki zuen arte, hain zuzen ere.\nAzkenik, aipatzekoa da mendeetan zehar eremu honek izan duen garrantzi kulturala. Izan ere, merkatarien eta abeltzainen nahitaezko igarobidea izan da, Torne eta Muonio ibaiak Norvegiarekin eta Ozeano Artikoarekin lotu dituen pasabidea. Kilpisjärvira iritsi zen lehenengo errepidea 1941. urtekoa da, Jarraipenaren Gerran eraiki zena.\nGuztira, Mallako Natura Erreserba Hertsia zeharkatzen duten markatutako hiru ibilbide daude: Mallako bidea, Koltalahti-Hiru Nazioen Mugako bidea, eta Pikku-Mallako bidea.\nEzagunena natura erreserbaren izena daraman bidea da, hau da, Mallako bidea. Hamaika kilometro luzeko ibilbidea Kilpisjärvi herriko iparraldeko mugan hasten da, eta Siilaskoski ur-lasterren gainean dagoen zubitxoaren bidez sartzen da babestutako eremura. Urkidi sakonen artetik egiten du aurrera bideak, bi kilometro ostean, mendiko larrera ateratzen den arte. Orduan, 2,5. kilometroan, Pikku-Malla mendia igotzeko aukera ematen duen bidegurutzea dago. Mallako bidea jarraituz gero, gutxinaka, aldapa gora hasten da Iso-Malla mendiaren magalean, Kitsiputous ur-jauziraino iristen den arte. Ur-jauzi arrokatsua atzean utzi ondoren, beheranzko bideari hasiera ematen zaio, aspaldian elur-orein zainek segitu ohi zuten bide beretik. Kuohkimajärvi aintziraren eta bertan dagoen etxalde edo borda ondotik igarotakoan, Mallako bidea bukaeraraino iristen da, Eskandinaviako muga hirukoitzera. Ibilbide hau Artikoko bidearen parte da.\nBestetik, hiru kilometroko luzera duen Koltalahti-Hiru Nazioen Mugako bidea dago. Ibilbide hau Kuohkimajärvi aintziraren suediar ertzetik abiatzen da, Koltalahti izeneko golkoan, eta hiru nazioen mugaraino doa. Abiapuntura Kilpisjärvi herritik ateratzen den txalupa bidez baino ezin daiteke iritsi.\nEskandinaviako muga hirukoitza udazkenean.\nAzkenik, natura erreserbako mendi ospetsuenera igotzeko bidea dago, Pikku-Mallako bidea. Mallako bidearen modu berean, ibilbidea Kilpisjärvi herrian hasten da. Pare bat km urkidien artetik ibili ondoren, 2,5. kilometroan bi bideak bereizi eta Pikku-Malla igotzeko aldapa gora leuna hasten da. Hala, bidearen helmuga 738 metrotako tontorra da; guztira, zazpi kilometro.\nNatura erreserbak hartzen duen eremua anitza da. Alde batetik, mendien hegaletan zabaltzen den urkidi zabala dago, besteak beste, papourdinaren bizilekua dena. Hegazti espezie hau Lappiko ikur nagusia da eta, hain zuzen ere, Kilpisjärvi aintzira ondoko basoan biltzen da udaro papourdinen mundu osoko multzo handiena. Hauekin batera, negu-txonta abeslariak eta buztangorri argiak bizi dira, eskualdeko basoetan nagusi den hegazti espeziea. Bestetik, Kilpisjärvi eta Malla inguruko mendi larre soilak daude. Bertan ikus daitezkeen hegazti espezieen artean daude elur-hontza, eper zuria, ipar-belatza, ipar-berdantza, marikoi isatsluzea, txirri lepokoduna, urre-txirri arrunta, zapelatz galtzaduna eta zozo paparzuria. Azkenik, Kilpisjärvi aintzira eta ur-eremuetan, izotz-ahateak, ahatebeltz hegazuriak eta ehizara jeisten diren ur-zozoak izaten dira.\nKlima hotz dela-eta, Mallako Natura Erreserba Hertsian aurki daitezkeen hegazti espezie gehienak migratzaileak dira. Guztira, 97 espeziek jartzen dute habia Käsivarsi inguruan. Dena den, badira Yliperäko negua bertan igarotzen dutenak ere; besteak beste, erroiak, eskandinaviar lagopodoak, ipar-kaskabeltzak, laponiako kaskabeltzak, eta lehen aipatutako eper zuri eta ipar-belatzak.\nMalla eta Kilpisjärvi inguruan bizi diren ugaztun nagusiak ugaztun txikiak dira, batik bat, elur-erbiak eta karraskari txikiak. Hain zuzen, lursagu eta leming arruntek bost urtero izaten duten kopuru gorabeherak eragin zuzena izaten du natura erreserbako hegazti harraparien eta ugaztun handiagoen kopuru eta sasoian. Hala, karraskari hauek ugaritzen diren garaian, harraparien kopurua ere izugarri igotzen da, eta hauek falta direnetan, berriz, asko gosez hil ohi dira. Ugaztun harrapari hauen artean, aipatzekoak dira erbinudeak, erbinude zuriak eta azeri arruntak, baita zenbaitetan aurrera egitea lortzen duten azeri artikoak ere. Karraskari hauetaz elikatzen diren hegaztiak dira, besteak beste, elur-hontzak, marikoi isatsluzeak, zapelatz galtzadunak eta zingira-hontzak.\nBestalde, babestutako eremuan urte osoan bizi diren zenbait ugaztun haragijale ere badaude; esate baterako, jatuna eta ipar-katamotza.\nEremu menditsuko lur karedunean hazten diren landare bereziei esker, hainbat tximeleta espeziek bizirauten du Mallan; hala nola, driada zuri eta artikoko zurikatxa landareez elikatzen den artikoko mitxirrika. Guztira, 340 bat espezie zenbatu dira natura erreserban, eta guzti hauetatik hamaseik Malla eta Kilpisjärvi dituzte finlandiar lurraldeko bizileku bakarrak.\nMallako bidearen hastapenak urkidi artean.\nTximeleta espezie hauek udako hilabete epeletan baino ez dira ikusten, ugalketa burutzeko baliatzen duten sasoia. Hain zuzen, gauerdiko eguzkiari esker, tximeletek argi ordu gehiago izaten dute euren helburua betetzeko. Iluntasunezko momentu apurretan, aldiz, sitsek hartzen dute bizilagunen lekua. Oro har, intsektuak ilunak eta iletsuak izaten dira, ezaugarri hauek eguzkiarengandik hartzen duten epeltasun apurra gorputzean ahal bezainbeste mantentzeko lagungarriak baitira.\nLandaretza ugaria eta landare espezie aniztasuna dira Mallako Natura Erreserba Hertsiaren ezaugarriak. Izan ere, altitudeak, mendien altuera desberdintasunak, eta Ozeano Artikoaren hurbiltasunak ekartzen duen hezetasunak Finlandiako gainontzeko eskualdeen nolakotasunetatik bereizi egiten dute Malla. Gainera, karedun arrokaz osatutako ohantzea ere berezitasun nabaria da. Karedun arroka hauek mendien magaletatik jauzi egindako eskistoek osatzen dute, aspaldian itsas hondoan pilatutako sedimentuen ondorengoak direnak. Gaur egun, eskito hauetako mantenugaiekin elikatzen dira natura erreserbako landareak. Guztira, 434 landare baskular espezie daude Kilpisjärvi inguruan, eta horietatik 28 Finlandian agertzen diren leku bakarra da Malla.\nMendi magaletako urkidiak itsaso gaineko 600-650 metroko altuerara iristen dira Kilpisjärvin. Urki zuria da, hain zuzen ere, natura eremuko zuhaitz espezie nagusia, pinua ez baita latitude honetaraino iristen. Urkidi hauek Saana eta Mallako tontorren karedun magaletan daude, eta alturako zuhain oparoari esker, larre eremu elikagarriak dira. Beste zenbait tokitan, aldiz, mendi gaineko urkidiak antzuagoak izaten dira, eta lurzorua zuhaixka nanoek osatzen dute.\nZuhandor nanoa Kilpisjärvin.\nEremu altuagoetan, urkidien eta 950 metroko altueraren arteko ingurunean, larre alpetarra eta azpialpetarra txandakatzen dira. Hauen ezaugarri nagusiak belardiak eta urte osoko elur geruzak dira. Landareak egoera latzean bizi dira bertan. Tenperaturak oso baxuak izaten dira, baita udan ere, eta handitze sasoia motza da. Neguko elur geruzak izotzaldien eta haizearen aurkako babes eremua ematen du; horrek, lehortze efektutik babesten du lurzorua. Dena den, luzaroan mantentzen bada, elur geruzak landareen hazkuntza sasoia nabarmen laburtu dezake. Bertan, ez du ia zuhaitzik bizirauten, ezta zuhaixkek ere, zenbait ipar-ipuruk, sahats nanok eta ahabiak baino ez. Urteroko landarerik ez dago, uda motzek hazien umotze eta ernetzea zalantzan jartzen dutelako askotan. Landare nagusiak zuhaixka nano eta landare trinko batzuk baino ez dira, lur azpiko atala ongi garatua duten landare espezieak. Hauen artean daude, besteak beste, alpetar azalea, Diapensia lapponica eta nagusi den artikoko zurikatxa.\nElur geruza berandu urtzen den eremuetan, errekastoen inguruan edota arroka hormetan, aldiz, belardiak izaten dira. Larre hauetan Trollius europaeus eta zaingorria moduko espezieak aurki daitezke; altuago ere, ezpata-belarra, Festuca ovina edo ihiak ikus daitezke. Sahats nano erretikulatua landare txikia da, zuhaixka-fromakoa eta landare apaingarri moduan erabiltzen dena, eta elikagai ugariko lurretan baino ez da hazten, Mallako Natura Erreserba Hertsia moduko eremuetan. Harri hormetan hazten diren landareen artean, bestetik, arroketako beronika, xardin-belar berdea eta Woodsia alpina daude.\nMendien gailurretan, 900 metro edo goitiko eremuetan, ez du ia zuhaixkarik bizirauten. Salbuespena, lehen aipatutako artikoko zurikatxa da. Elur artean moldatzen diren beste landare batzuk ere ikus daitezke; besteak beste, elur-urrebotoia eta zenbait harrautsi espezie. Mendietako landareentzat ezinbestekoa da elurra urtu bezain laster loratzea, ahalik eta probetxu handiena ateratzeko eguzkipean dauden tarte motzari. Hala, uda motzean prestatzen dira kimuak hurrengo udarako.\nMallako Natura Erreserba Hertsian aurki daitezkeen beste landare bitxi batzuen artean, Oxytropis lapponica dago, arraroa dena bai Finlandian, bai Eskandinavian. Babestutako eremu honetan baino ez dela hazten baieztatu da. Beste espezie batzuk aipatzeko, laponiar errododendroa, ipar-urrebotoia, elur-errosta, zuhandor nanoa, Erigeron uniflorus, Thalictrum alpinum eta Arnica angustifolia.\nMallako mendien (ezkerrean) eta Saanaren (eskuinean) neguko ikuspegia Kilpisjärvi aintzira izoztuaren gainean.\n↑ a b c Mallá luonddumeahcci - "Viidodat 31 km², vuođđuduvvon 1938" (lundui.fi) 2014.06.10\n↑ a b c Sights in Malla Strict Nature Reserve (outdoors.fi) 2014.06.11\n↑ Suomen vesistöjen jääolot.pdf Kilpisjärvi. 2014.06.19\n↑ University of Helsinki Kilpisjärven biologinen asema. 2014.06.27\n↑ a b Mallan historia[Betiko hautsitako esteka] (luontoon.fi) 2014.06.23\n↑ Helsingin yliopisto Kilpisjärven biologinen asema. 2014.06.24\n↑ Liikennevirasto Valtatie 21. 2014.06.24\n↑ Malla Strict Nature Reserve Trails (outdoors.fi) 2014.06.23\n↑ Animals in Malla Strict Nature Reserve (outdoors.fi) 2014.06.11\n↑ Vegetation in Malla Strict Nature Reserve (outdoors.fi) 2014.06.24\nMallako Natura Erreserba Hertsia - Webgune ofiziala (Finlandieraz)(Ingelesez)(Samieraz)(Suedieraz)\nDiscoveringFinland - Malla Strict Nature Reserve (Ingelesez)\nTosiLappi - Mallan luonnonpuisto (Finlandieraz)\nKilpisjärvi - Mallan luonnonpuisto (Finlandieraz)\nMetla - Malla ja Saana (Finlandieraz)\nMultimedia: Malla Strict Nature Reserve


Barruko hotsak | 111 Akademia\nIzenburua: Barruko hotsak eta beste soinu txiki batzuk\nLiburu honek jarraipena ematen dio Piztipoemak eta Xomorropoemak (Euskadi Saria 2017) liburuek haur-poesian irekitako bideari. Orduan, piztiak eta zomorroak ziren olerkien protagonistak. Honetan, inguratzen gaituzten eguneroko soinuak dira.\nEsnatzen garenetik lokartzen garen arte,\ngure inguruan hamaika eta bat soinu daude.\nmusika sortzen etengabe.\ngurekin batera dantzatzen dute.\nEta lo gaudenean ere…\nzabaldu guztiz belarriak…\nzure egunaren soinu banda


Etxeetan egindako lapurretek gora egin dute gurean - Debagoiena - Goiena.eus\nEtxeetan egindako lapurretek gora egin dute gurean\nEduMendibil 2010-10-29 13:31\nBergarako Udaltzaingoak emandako datuen arabera, azken 12 hilabeteotan 41 lapurreta izan dira Debagoienean eta 2010ean 31 zenbatu dituzte dagoeneko. Arrasaten gertatu dira lapurreta gehien, orain arte, urtarriletik hona: 10. Bergaran 7 zenbatu dituzte, Aretxabaletan 6 eta Antzuolan 3.\nBestalde, Debagoieneko enpresetan egindako lapurretak 34 izan dira 2010ean eta azken 12 hilabeteotan 50 salaketa jaso dituzte. Azkenik, autoei dagokienez, 41 salaketa jaso dituzte azken 12 hilabeteotan eta urtarriletik urrira bitartean 33 izan dira.\nAtea giltzarekin itxi\nHori horrela, ahal den neurrian lapurretak saihesteko atea giltzarekin ixtea komenigarria dela adierazi dute ibarreko udaltzaingoek eta Ertzaintzak. Haien arabera, horrelako neurri erraz batek gertatzen diren lapurreten %90 galaraziko lituzke. Atea giltzarekin ixten ez bada lapurrei erraztasun handiak ematen zaizkiela azpimarratu dute.


Begiratoki berria eraiki nahi dute Santiago mendian, hegan egitearen sentsazioa sortzeko - Aiaraldea.eus\nBegiratoki berria eraiki nahi dute Santiago mendian, hegan egitearen sentsazioa sortzeko\nErredakzioa 2017-02-21 13:55 Ingurumena Aiaraldea\nGaztela eta Leongo Juntak proiektua prestatu du begiratoki berria eraikitzeko Santiago mendian eta orain dagoena kentzeko.\nGaztela eta Leongo Juntak egindako proiektuaren irudia. | Ikusi handiago | Argazki originala\nGaztela eta Leongo Juntak begiratoki berria instalatu nahi du Santiago mendian eta proiektu berritzailea diseinatu du. 2019an beranduenez gauzatu nahi dute, hau da, indarrean dagoen legealdia amaitu baino lehen.\nAzpiegitura berriak sortu nahi du airean egotearen sentsazioa kristala eta tramexko balkoia baliatuta. Horretarako 200 metrora egongo da behatokia "eskegita" eta ertza zulatuta aterako da amildegira. Irisgarritasun irizpideak bete ditzan prestatu dute eraikuntza.\nPaisaian integraturik, baina modu ikusgarrian\nDiseinua paisaiarekin integratzeko sortu dute, baina bultzatzaileek ez dute nahi inguruarekin nahastea, baizik eta ikusgarria izatea, hegaztiek istripurik izan ez dezaten, besteak beste.\nMaterialen aldetik, corten altzairuzko saihetsak izango dira balkoiaren oinarria. Gai horren bereizgarria da oxidatzen dela baina ezaugarri mekanikoak galdu gabe.\nErakundeak aurreratu du bermatuko duela eraginkortasun energetikoa eta inguruaren kontserbazioa obrek irauten duten bitartean.\nMomentuz Gaztela eta Leongo Juntak ez du zehaztu inbertsioa zenbatekoa izango den. Hala ere, jakinarazi du proiektua egitasmo zabalago baten barruan dagoela. Horrela, 43 esku-hartze egikarituko dituzte eta, guztira, 26 milioi euro gastatuko dituzte.


Irekia Eusko Jaurlaritza - Gobierno Vasco :: 8,6 milioi arrantzaren sektoreko eta sektore akuikolako berrikuntzan, iraunkortasunean eta giza kapitalaren sustapenean laguntzeko (Gobernu Bilera 2020-07-21)\n8,6 milioi arrantzaren sektoreko eta sektore…\n2020an arrantza sektoreari eta sektore akuikolari emango zaizkion laguntzak iragartzeko Ekonomiaren Garapeneko eta Azpiegituretako sailburuak emandako Agindua onartu du Eusko Jaurlaritzak bere azken kontseilu bileran. Laguntzen finantzaketarako 8.626.200 euro bideratuko dira, FEMP Programa Operatiboaren barruan. Bilera berean oniritzia eman zaio nekazaritzako eta basogintzako ekoizleen elkarte edo erakundeak sortzeko emango diren 400.000 euroren laguntzak arautzen duen Aginduari.\nArrantzaren sektorea eta sektore akuikola\nArrantzaren sektorerako laguntzak hauei zuzenduta daude: diruz lagundu daitezkeen inbertsio eta gastuak kontratatu, finantzatu edo gauzatzen dituzten pertsona fisiko eta juridiko, ondasun komunitate, arrantza erakunde profesional, arrantza sektoreko ekoizleen erakunde eta arrantzale kofradiak eta beraien federazioak eta erakunde zientifiko eta teknikoak.\nAgindu honetan proposatutako laguntza lerroek jarduera hauen onurarako dira, besteak beste:\nEfizientzia energetikoa eta klima aldaketa arintzea.\nAkuikulturako ekoizpenerako inbertsioak: Kudeaketa, ordezkapena eta aholkularitza zerbitzuak akuikulturako ustiategietarako.\nAgindu honetan araututako laguntzak 2020an eskuratu ahal izateko eskabideak aurkezteko epea hilabete batekoa izango da Agindu hau indarrean sartzen den egunetik aurrera. Halere, Agindua argitaratu aurretik aurkeztutako proiektuak epe barruan aurkeztutzat joko dira, baldin eta 2020ko ekitaldiaren barruan sartu badira. Eskaerak bide elektronikoetatik aurkeztuko dira, euskadi.eus egoitza elektronikoan: https://www.euskadi.eus/agrupacion_servicios/2020/femp-2020/web01-a2arraku/es/\nEra berean, 2015etik aurrera eratu eta hala aitortuak izan diren nekazaritzaren eta basogintzaren sektoreetako ekoizleen elkarte edo erakundeetarako eta horien batasun edo federazioetarako laguntzak onartu dira.\nLaguntzetara bideratutako diru kopuruarekin aurkeztutako eskaera guztiei erantzuterik ez balego, ezarritako baremoaren arabera puntuaziorik altuena lortu duten eskaerei emango zaizkie laguntzak.\nIrizpide berdinketa egonez gero, lehentasuna emango zaie 5 urtera begirako negozio planean bazkide kopuruan edota merkaturatutako produktu bolumenean hazkunderik handiena aurreikusten duten espedienteei. Eskaerak aurkezteko epea 2020ko urriaren 1etik 30era artekoa izango da, bi egun horiek ere barruan sartuta, eta bide elektronikoetatik aurkeztuko dira helbide hauetara:\nNautikako eta arrantzako ikasketak egiteko beken deialdia, 140.500 euroko zuzkidurarekin (Gobernu Bilera 2022-04-26)


Antifaxismoa jazarria Bartzelonan: sei atxilotu gehiago VOXen kontrako elkarretaratzean izandako istiluengatik\n2019ko ekainaren 19a, asteazkena | Ordua Euskal Herrian 05:22:12\nMartxoaren 30ean VOX alderdi ultraeskuindarrak Bartzelonan elkarretaratze batera deitu zuen; horren aurka, Kataluniako hainbat eragile politiko eta antifaxistek kontramanifestaziora deitu zuten. Egun hartan Mossoek eginiko kargetan hainbat atxilotu izan ziren, baina egunotan beste lagun batzuk atxilotu dituzte.\nKontzentraziora deitzeko cartella. Argazkia: @LibertadRut\nDetenidas 30M ¡Absolución! martxoak 30eko atxilotuen laguntzarako plataformak asteazken goizean kide batzuk atxilotuak izaten ari zirela salatu zuen. Egunaren amaieran bost atxilotu izan zirela adierazi zuten sare sozialen bidez, baina gaur goizean pertsona bat gehiago atxilotu dutela zabaldu dute berriz. Atzo eta gaurko gertaerekin, hamasei dira guztira polizia-operazio honetan atxilotuak izan diren manifestariak.\nElnacional.cat hedabideak asteazken goizean martxoak 30eko istiluen harira Mossoek bi pertsona atxilotu zituztela zabaldu zuen, baina hortik gutxira beste eragile batzuek, Arran eta CDR Catalunya tarteko, jada bost atxilotu zirela berretsi zuten. Gaur, baina, goizeko 11:40tan beste pertsona bat atxilotu dutela salatu dute.\n“Delitu bat: antifaxismoa”\nAtxilotuen laguntzarako plataformak salbuespen-egoera dela salatu du, operazio hau adierazpen-askatasunaren aurkako eraso zuzentzat joaz. “Hamasei atxilotu, delitu bat: antifaxista izatea” leloarekin deitu dute jendea mobilizatzera, eta gaur goizeko 12:30etan Bartzelonako Justizia Hirian kontzentrazioa egingo dute.


Gainerako hondakinak - Hendaye\nHendaiako Herriko Etxeak biltzen ditu karriketako eta hondartzako hondakinak. Bil Ta Garbi Sindikatuarekin batera 0 xautze 0 hondakin jardunaldia antolatzen du eta Hondakinak Murrizteko Astean parte hartzen du, azaroan.\nHerriak abereak dituztenei gomendatzen die zakutxoak har ditzatela beren adiskideen kakak biltzeko, zakutxoen banagailuak ibiltze leku nagusietan besterik ez baitaude. Hemen beherean ikus.\nHemen jarraian baduzu aholku zenbait hondakin berdeei buruz, arropen edukiontziei buruz, pilei buruz.\nTraste handiak bota nahi badituzu (oheak, elektrogailuak…), zenbaki berdera dei ezazu: 0800 64 2014\nItsas hegiaren garbiketa\nSenitarte bat bazarete, edo adiskide edo auzokoen talde bat, edo elkarte bat, edo auzo bat, aisialdi harrera bat, enpresa bat edo norbanako bat… zuekin batera, urtean behin, 9:30etik 12etara, Hendaiako itsas hegia garbi dezakegu elkarrekin, 6 km itsas eta ibai ertzetan. 9 talde osatzen ditugu honako leku hauetan:\nAbadia gazteluaren sargunean (Armatondo karrika 6)\nHendaia Bidassoa Surf Club klubaren egoitzan (Dunba Harrien sokorri gunetik hurbil)\nTurismo bulegoan (Itsas Etorbidearen 67an)\nZokoburuko harea muinoetan (Blanco talaso zentroaren sarbidearen aitzinean)\nItsas Zentroan (Txingudi badian)\nBadiaren behatokian (Jean Moulin biribilgunea – lehengo kontsulatu zaharraren aitzinean)\nBeltzenean (skate gunean)\nKanetan (Kanetako portuaren adiskideen elkartearen egoitzaren aitzinean – euskaraz)\nJendeak biltoki horietara 9:30etan xuxen-xuxen biltzera gonbidaturik dira honako material hau eramanik:\nBota edo lekurako egoki den oinetako parea\nEta borondate on handia…\n9:30ean hasiz: parte hartzaileak hartzea biltoki bakoitzean\n9:45 – 11:15: profesional batek gidaturik (IEZI Euskal Itsasbazterraren animatzaileak, Abadia Eremuaren itsas ertzaren zaintzaileak…) nork bakoitzak parte har dezake joairek edota mareek neguko tenpesta eta ur handietan ekarri eta ertzetan utzi dituzten hondakin anitzen bilketan.\n11:30 aldera, Itsas Zentrora joan eta sailkapenaren enbaxadoreak gidaturik, bilduak izan diren eta herri zerbitzuek hara eraman dituzten hondakin guztiak sailkatuko dituzte ekoherritarrek\n12ak aldera, behin sailkapena buruturik, goiza Herriko Etxeak eskaini zintzur bustitze batez amaituko da eta IEZI Euskal Itsasbazterra elkarteak «Itsasbazterraren babesle diploma» emanen dio parte hartzaile bakoitzari\nEragiketa hori IEZI Euskal Itsasbazterra elkarteak eta Hendaiako Herriko Etxeak antolatzen dute\n2019ko martxoaren 16an izanen da datorren itsas hegiaren garbiketa\nTalde bat bazarete:\nElkarteko kideak ekoherritar bolondres izatera deitu nahi dituzten egitura edo taldeei IEZI Euskal Itsasbazterra elkarteari izena eman diezaioten gonbidatzen zaie\nIbiltze lekuetan kokaturik diren banagailuetan edota Herriko Etxean edo Turismo Bulegoan badira zakur gorotzak biltzeko zakutxoak.\nHorretarako zikinontziak ere atzemanen dituzu promenadetan.\nHondartza auzoan bada «zakur komun» bat ere, Donibane Lohizuneko biribilgunean, Santa Ana elizaren ondoan.\nOroit: zakurrak ezin dira hondatzara sar, hala udan nola neguan ere.\n2018 hondarra arte, eskatzen baduzu Hendaiako Herriko Etxeak etxean jarriko dizu hondakin berdeak biltzeko 6m3 edukierako hondakin ontzia: adarrak, belarra, mozkintze hondarrak, hesi mozketak…\nEgun baterako alokairua: 20 €. Erreserba egin behar da.\nUdal Zentro teknikoa\nTelefonoa: +33 (0)5 59 20 38 25\nPilen birziklatze tratamenduak metal astun kaltegarri gehienak ateratzeko aukera ematen du eta ekoizpen adarrera sartzen ditu berriz.\nHalatan, bada, behar-beharrezkoa da pila erabiliak pilak saltzen dituzten saltegietara eramatea, edo, bestela, Herriko Etxera edo hondakindegira.\nArropak, oihalak, oinetakoak (binaka elkarri loturik) eta larruki zaharrak horretarako bilguneetara eraman litezke (Webgunea: Le Relais 64 – frantsesez (leiho berria).\nElkarteak gauzak sailkatu eta berriz erabil litekeen guztia banatzen du (bigarren eskuko jantzien saltegiei edo elkarteei ematea); gainerakoak (zulatuak, zikindurik…) birziklatu eta etxeetarako isolatze materiala egiteko erabiltzen da edo industriarako piltzarrak egiteko.\nHemen dituzue edukiontziak:\n2 saltegi handitan: Irandatz karrikan (Intermarché) eta Hostailbidean (Carrefour Market)\nkarrika hauetan: Orio, Tunelekoa, Industriakoa (borondatezko ekarpenguneetan) eta Agerria eta Richelieu\naparkaleku honetan: Laranjondoen karrikan (borondatezko ekarpengunea)\nLe Relais enpresa sare bat da, 30 urtetik hona gizartetik bazterturik diren pertsonak lanpostu iraunkorrak sortuz berriz gizarteratzeko lanetan ari dena.\nEtxe hondakinak eta sailkapena


naiz: agenda - Mitologia ardatz hartuta hainbat ekitaldi prestatu dituzte Ataunen\nMitologia ardatz hartuta hainbat ekitaldi prestatu dituzte Ataunen\n22.06.25 - 22.07.09\nMitoaldiaren aurkezpena ostegun honetan egin dute. (Gorka RUBIO | FOKU)\nMitologia, ipuin edo kontu fantastiko sorta ez ezik, errealitatea esplikatzen duten argibideen multzoa da. Hala nabarmendu dute Mitoaldiaren arduradunek ostegun honetan egindako aurkezpen ekitaldian.\n«Bizimodua arautzeko balio ez duenean baizik ez da bilakatzen mitologia kontu edo ipuin fantastiko bilduma, baina, orduan ere, ematen duen informazioa aintzat hartzeko modukoa da. Izan ere, beste azalpenik ezean, gertakari naturalei aurre egiteko nahiz euren buruak lasaitzeko, mitoak herritarrei ingurunea ulertzen lagundu dien lanabesa izan dira mendeetan zehar», adierazi dute.\nAtaunen Joxe Migel Barandiaranek lan handia egin zuen mitologiaren transmisio soka eten ez zedin. «Zehazki, ahozko tradizioa paperean bilduz altxorra utzi zion herriari eta horri esker, esate baterako, Jentilen Etorrera edota Gau Ibilaldi Mitologikoa ospatuz, Ataungo hainbat txoko eta istorio mitologiko ezagutarazten dira urtero herritarren zein bisitarien artean Jentilbaratza Kultur Elkartearen eskutik», gogoratu dute.\nAipatu jarduerak antolatzen dituen Jentilbaratza Kultur Elkartearen eta Barandiaran Museoaren arteko lankidetza ez da gaurkoa. Urteak daramatzate elkarlanean, beti ere «euskal ondarearen berrerabiltzean, ingurumen sentikortzearen sustapenean eta Ataunen osoko garapenean ekarpentxoa egiteko itxaropenarekin».\nLankidetza giro horri eusteko eta aipatu helburuak aitzineratzen jarraitzeko Mitoaldia egitasmoa jarri zuten abian Jentilbaratza Kultur Elkarteak eta Barandiaran Museoak Ataungo Udalaren laguntzarekin.\nAtaun Euskal Herriko mitologiaren erreferentzia nagusi izan dadin nahi dute. «Horrexegatik antolatu dugu aurtengoan ere V. Mitoaldia, ekainaren 25etik uztailaren 9ra», diote.\nIrteera eta ibilaldi gidatu bereziak, hitzaldiak, udalekuentzat tailer bereziak... prestatu dituzte. Batetik, Troskaetako kobara irteera egingo da ekainaren 25ean, larunbatean, 8.30ean. Ion Fontenlaren eskutik eta Felix Ugarte espeleologi taldearen laguntzarekin. Ataungo koba bisitatzeko aukera eskainiko dute. Ataungo San Martin plazatik, 8.30ean irtengo dira. Kobako bisita 90 minutukoa izango da. Troskaetako koba babesteko, ikusle kopurua mugatua izango da, 25 lagun sartuko dira, hain zuzen ere.\nBestalde, Arbasoen Arrastoan ibilaldi gidatua iragarri dute EHUko Joxan Mujikarekin Aralarren (Igaratza). Uztailaren 2an, 8.00etan. «San Martingo plazatik abiatuta, Aralar aldera hurbilduko gara, autoetan zati bat egingo dugularik, azken urte hauetan Igaratza inguruan egiten ari diren indusketen berri izateko», esan dute.\nGainera, Juan Kruz Igerabidek hitzaldia eskainiko du ‘Zazpi koloreko herensugea’ izenburupean. Uztailaren 5ean, asteartean, 19.30ean, Barandiaran museoan da hitzordua.\n«Idazle, irakasle eta euskaltzain urgazleak, bere azken lanaren berri emango digu, bere ikuspegitik murgilduko gaituelarik euskal mitologiaren munduan», iragarri dute.\nMitoaldiak irauten duen bitartean, udalekuentzat, mitologia tailerrak eskainiko dira txikienak mundu mitologikoan murgil daitezen. Tailerrok goizez burutuko dira eta, toki mugatua dagoenez, berandu baino lehen erreserba egitea komeni da barandiaran@gipuzkoanatura.eus helbidean.\nGau Ibilaldi Mitologikoa ere egingo da uztailaren 9an, larunbatean. Bi txandatan, 20.00etan eta 20.30ean. «Garai bateko ipuin eta legenda harrigarrien munduan sartuko gara Ataunen barrena. Euskal mitologiako pertsonaia ezagunak izango ditugu bidelagun eta, horretarako, garai bateko herri bidean zehar, oinez egingo dugu Barandiaran Museotik San Martingo plazaraino. Ibilaldi harrigarria eta sorpresaz beterikoa izango da», diote. Sarrerak aurrez hartu behar dira www.jentilbaratza.eus atarian, leku mugatua dago eta.\nEgitaraua kontsultagarri eta sarrerak eskuragarri webgunean.


SalvaVidas proiektua\tBerri 05 irailaren 2018\t Ikusia 6212\nhelduen bihotz atxiloketa arrazoiak ohikoena fibrilazio bentrikularra BBB barruan zeinen tratamendu lehen desfibrilazioa elektriko dago. Egoera horietan, berehala baliabide tekniko erabilgarritasuna, desfibriladoreak, ezinbestekoa arrakastaz aurre bizkortzea dira, osasun-larrialdietarako laguntza du arretaren jarraitasuna bermatuz batera.\n227 defibrialdores Cáceres cardioprotegerentzat.\nCáceresko Diputazioak Proyecto Salvavidasek kudeatzen dituen 227 desfibriladoreak eskaintzen ditu. With desfibriladoreak entregatzeko da cardioprotegida probintzia bat, laguntza gorde bizitzak neurri hau dute gailu horiek entregatzeko modu bat saihesteko eta desagerrarazteko súbita.Alcaldes heriotza eta alkateek Caceres probintzian dagoelako desfibriladore jaso dute Aldundiak Cáceres presidentearen eskuetan, acmopañado Extremadura Kardiologia Elkartearen presidenteak, José Javier Gómez Barrado ere bertan izan da, eta gure salmentetan aholkulari Borja Rodriguez. Guztira 215 defibrillatzaile finkoak eta 12 mugikorrak, udalerriko tokiko poliziari zuzenduko zaizkio.\nBizitzak salbatzeko desfibriladoreak, Cáceres Cardioprotected Territory.\nBihotz-bateko atxiloketaren aurrean, ezinbestekoa da azkar jardutea. Cáceresko udalerrietan desfibrilazio goiztiarrak ezartzeko, herritarren heziketarekin batera, bat-bateko heriotza desagerrarazteko arrakasta izateko gakoa izango da.\nHorregatik, Caceresko diputatuak desfibriladore semiautomatikoak hornitzeko funtsak esleitu ditu. Horrela, herritarrek prebentzio, asistentzia eta asistentzia zaintzeari eskainitako zerbitzuak eman daitezke.\nCaceresen eta Extremaduran zehar desfibriladoreak geolokalizatzeko, gure aplikazioa ikusteko gonbita luzatzen zaitugu SOS-112\nSorosleen proiektua, kardiopatologia desfibriladoreen enpresa liderra.\nCáceresko diputatuak kardioprotizazio proiektu handi hau burutzeko aukeratu du. Project Lifesaver AnekS3 In bizkortzea eskarmentu handia daukagu, desfibriladoreak-sorta zabala eta ziurtatuta prestakuntza eskainiz Espainian komunitateen guztietan. Horrez gain, desfibriladore erregistratzeko eta erregistratzeko eta mantentze zerbitzua eskaintzen dugu.\nZure zerbitzuei buruzko aurrekontu informazioa jasotzeko interesa baduzu, jar zaitez gurekin harremanetan.\nTelefonoa: 900 670 112 - 91 1250 500\nGure sare sozialen bidez informazioa edozein ere harremanetan jartzeko.


Eskerrik asko, Barry!! – Egizu elkartea\nEskerrik asko, Barry!!\nAtzo Barry barrez bakarrizketa saio eder hiru izan genituen. Oso ondo pasatu genuen eta gure lagunak alkandora dotore-dotorea jantzi zuen!\nEskerrik asko, Barry eta hurrengora arte!!! 😉\nArgazki guztiak: http://www.flickr.com/photos/egizu/sets/72157633983623352/\ngarazi2013-06-07T09:01:12+02:002013-06-07|egizu, kultur jarduerak, kultura|0 Comments


Eskola barruko bertsoak, antzokira | El Diario Vasco\nEibarEskola barruko bertsoak, antzokira\nPrimeran moldatu ziren ikasleak mikrofonoaren aurrean. / ARGAZKIAK: FÉLIX MORQUECHO\n'Umeen bertso jaialdiak' atzo hasi ziren Coliseoan, eta gaur eta ostegunean jarraituko dute\nFÉLIX MORQUECHOEIBAR. Martes, 22 mayo 2018, 07:14\nHizkuntzek ematen duten lehen erabilera komunikazioa da, baina erreminta izateaz aparte joko gehiago ematen dute hitzek. Bertsolaritza horren eredu argia da. Bat-batean esaldiak sortzea, errimak asmatu eta horri guztiari grazia pixka bat ematea ez da erraza. Berez talentu gehiago edo gutxiago edukiko du bakoitzak, baina gutxi lortu daiteke landu gabe. Aurten ere lan horri denbora eskaini diote ikastetxeetan, eta aste honetan Coliseo Antzokia emaitzen lekuko izaten ari da.\nAurreko hamar urtetan bezala, 'Umeen bertso jaialdiak' ospatzen ari dira. Atzo Amaña, Iturburu eta La Salleko 5. mailakoak aritu ziren bete-beteta agertu ziren harmailen aurrean. Gaur ikastetxe berdeko 6. mailakoak arituko dira eta ostegunean Arrateko Andra Mari, San Andrés, Urkizu eta Aldatzekoen txanda izango da. Emanaldiak 18.00etan dira eta sarrera gutxi geratzen dira.\nAstean zehar eskaintzen ari diren ikuskizunak ikasgeletan egindako lanaren ondorioa dira. Orain dela hamaika urte sartu zen bertsolaritza eskoletan eta eszenatokira eramatea ikasturte bukaerako ekin-tza da. Gipuzkoako Bertsozale Elkarteak ematen ditu klase hauek hainbat herritan, eta Eibarren hirugarren urtez Lehen Hezkuntzako ikastetxe guztietara ailegatzen da. Astero, bertsolaritzari ordubete ematen diote, aste batean Elkarteko irakasle batekin eta hurrengoan ikastetxe berako hezitzailearekin.\nPrograma Udalak finantzatzen ditu %60an eta ikastetxeek gainon-tzeko %40a jartzen dute. Bertan bertsolaritza ezagutaraztea baino gehiago bilatzen da. Egiten diren klaseek ahozko adierazpideak hobetzea, komunikazio estrategia eraginkorrak baliatzea, hizkuntza aldetik sormena bultzatzea, jendaurrean hitz egiteko oztopoak gainditzea, ideiak ordenatzen laguntzea eta komunikatzaile onak izan daitezen hezitzea dute helburu. Hori osatzeko, Coliseoan aurkezten ari dira gelan prestatutako gaiak eta errimak.\nLos seniors masculinos y femeninos del Urbat luchan por el tercer puesto Armeria Eskola resulta premiada por sus programas con empresas


Lehengo antzeztokia bere hartan.\nKAPITAINA besaulkian dago, barneliluraturik bailego kulunkatzen ari. Aurreko agerraldietan zeuzkan itxura eta kriketasuna galdu ditu. Ilea nahasia dauka, alkandoraren botoiak askatuak ditu eta lasaia gorbata.\nMahaira makurtu eta telefonoa hartzen du.\nKAPITAINA.— Ekarzue! (telefonoa uzten du).\nBerriz besaulkian kulunkatzen hasi da. Badirudi aldizka arnasa nekez hartzen duela. Zenbait minutu pasatzen dira. Soinuak entzuten dira urrean. Pedro gelan botatzen dute. Buruan zanoa du. Arropa urraturik dauka eta odol-tantaugarirekin. Lurrean zabalik geratzen da, geldi:\nKAPITAINA hurbiltzen zaio. Zanorik kendu gabe, aztertu, han eta hemen dituen zauriak ikusten dizkio. Besoa hartzen dionean, kexu zakar bat entzungo da. Ordoan utzi egingo du besoa. Galdua ematen du eta urrundu egiten da gorpotz harengandik.\nGorputzak ez du erantzuten, baina mugitu nahian ari da. Kapitaina berriz hurbiltzen zaio, eta oraingoan indarrez heldu eta aulkiraino eramango du. Baina Pedroren gorputzak alde batera egiten du. Kapitainak heldu eta berriz zuzen jartzen du. Azkenik, egotea baduela egiaztatzean, bere besaulkira itzuli eta kulunkan egingo du berriz ere.\nZanoaren azpitik zenbait soinu entzungo da, baina lehenbizikoan ez da ezagutuko negarra edo barrea den. Gorputza mugitzen da.\nKapitainak bere kulunkatzea utzi, eta itxaron egingo du, tentsu. Soinuak, ordea, jarraitzen du, nahaskor, anbiguo. Orduan zutituko da, Pedrogana joan eta tiradizo batez, zanoa kenduko dio. Orduantxe bakarrik ageri da Pedro barrez ari dela. Erabat handitua eta itxuratxartua dagoen aurpegi batez, baina barrez.\nKAPITAINA.— Zeri egiten diok barre, txepel horrek?\nPEDRO.— (Zezelka, Kapitainak hitz egin ez balio bezala). Eta elektrodu-saio bete-betean ginelarik, argia kendu zuten, zure koronel madarikatu horrek lehengo egunean aurrikusi zuen bezala. Eta gizarajoak, mastodonteek ez zekiten zer egin, argindarrik gabe ez baitira ezer. Eta neska hura elektrodua bagina-barruan zuela zegoen, eta argia joan zenean ez dakit ostikoa nola eman zien. Eta animalia tzarrak poxpoluekin. (Barre algaraka ari). Ez dabil poxpoluekin. (Une honetatik aurrera ia agerraldi guztian, Pedrok eldarnioka ari denaren inpresioa emango du, edo agian, itxuraz eldarnioka ari denarena. Garrantzitsua da anbiguotasun horri eustea). Askak han segitzen zuen, noski, ura kakaz betea eta mokordoka dantzan, baina ilunpetan argindar-puska bat. Eta ez da erosoa argi-joate baten erdian horretan aritzea. Ilunpetan ezin jakin daiteke tipoak noiz ez duen gehiago ematen. Medikuak argi ona behar du bihotz-geratzea hurbil den diagnostikatzeko. Halaxe moztu behar izan zen saioa.\nPEDRO.— Romulo deitzen naiz.\nKAPITAINA.— Ez, Pedro deitzen haiz.\nPEDRO.— Gehienez ere, Romulo, alia Pedro.\nKAPITAINA.— Ni ez nahasi. Pedro, alia Romulo.\nPEDRO.— Ezer ez.\nPEDRO.— Ezer ez, ez dut izenik, ez aliarik. Ezer ez.\nPEDRO.— Pedro Ezerez. Ezerez da nire aitaldeko deitura. Ez al zenekien, kapitaina? Oraintxe bertan den-dena agertzen ari natzaizu. Ez al diozu takigrafoari deituko? Deklarazio garrantzitsua da. Ala grabadorea jarria duzu? Pedro Ezerez. Eta nire amaldeko deitura Gehiago dut. Beraz, oso-osoa: Pedro Ezerez Gehiago. (Nekez barre egiten du).\nKAPITAINA.— (Pedroren barrea bukatzea itxaroten du). Zer pasatzen zaik?\nPEDRO.— Pasatu, pasatu, inportanterik ezer ez. Ia hilean nago, eta agur. Baina honetarainoz gero heriotzeak ez dit axolarik.\nKAPITAINA.— Bizirik hago. Eta oraindik ere egon haiteke biziago.\nPEDRO.— Oker zaude, kapitaina. Hila nago. Nire gaubelan edo gaude.\nKAPITAINA.— Ez ezaala hilurren dagoenarena egin. Nirekin ez zebilek zinema hori.\nPEDRO.— Ez da zinema, kapitaina. Hila nago. Ez dakizu zer lasaitasuna etorri zitzaidan hila nengoela jakin nuenean. Harengatik orain ez zait inportarik argindarra ematen badidate, edo kakatan sartu, edo zutik eduki, edo potroetan jo eta lehertzen badizkidate. Hila nagoelako ez zait inportarik, eta horrek lasaitasun handia ematen du, eta baita poz handia\nere. Ez al duzu ikusten pozik nagoela?\nKAPITAINA.— Loroaren moduan hitz egiten duen lehen hila haiz.\nPEDRO.— Oso ongi, kapitaina, bikain: Kontresanarekin ohartu zara. Dialektikarako entrenatzen ari zara, eh? Hila nago eta loro batek bezala hitz egiten dut. Bejondeizula, kapitaina! Grabazioan nire txalo egiteko gogoa ager dadin eskatzen dut; ez nire txaloak, noski, loturik nago eta. (Geldiunea). Esplikazio bat zor dizut. Esan nahi dut teknikoki hila nagoela, baina oraindik funtzionatzen dut gorputza bezala, kaka egiten dut eta pixa egiten dudala, alegia. Ez nuke esango erukturik egiten dudala, goseak akabatuta naukazuelako, izan ere, ezer eruktatzekorik ez baitaukat. Baina entzun hau, teknikoki hila nagoela esaten dut ez didazuelako telefono zenbaki bakar bat aterako, ezta neure alkandoraren zenbakia ere, eta beraz, ni jo eta jo segituko duzue. Eta gorputz ttiki, ahul honek oraintxe ezer gutxi jasango du gehiago. Zuk ongi esan zenuenez, kapitaina, ez naiz atleta bat. Eta nola jo eta jo jarraituko duzuen, ba horregatik nago hila, teknikoki hila. Ulertu, kapitaina? Ez dakizu zer lasaitasuna etorri zitzaidan ohartu nintzenean. Dena aldatu zen. Esaterako: zuri gorroto nizun, eta esan nizun, eta orain, berriz, hila nagoenez, lastima dizut. Sentitzen dut lehen aldiz nolabaiteko abantaila, ia ikaragarrizko bat esango nuke, kendu dizudala.\nKAPITAINA.— Ez egon horren seguru. Nola dakik noraino jasango duan? Garaia iritsi denean bakarrik jakiten duk hori. Orain arte jasan duk. Baina lehen esan diat ez dugula goirik jo: egunero aurkitzen dugula zerbait berri.\nPEDRO.— Aitortzen dut bizirik nengoela baneukala kezka hori: noraino jasan ahal nezakeen, alegia. Ze bat bizirik dagoela, bizitzen segitu nahi baitu, eta hori beti da tentazio arris kutsu bat. Tentazioa, berriz, amaitu egiten da batek hila dagoela dakienean.\nKAPITAINA.— Eta dolorea?\nPEDRO.— Egia da: dolorea. Zein inportantea den dolorea bat bizirik dagoela. Baina zein gutxi esan nahi duen, ordea, bat hilik dagoela.\nKAPITAINA.— Hi ez hago hila, arraioa! (Geldiunea). Baina agian erotuta hago.\nPEDRO.— Horretan amore ematen dizut, kapitaina: eroturik, baina hila.\nKAPITAINA.— Edo biziegia.\nPEDRO.— Beste ohartzapen zolia, kapitaina! Inor ezin baita hilegia egon.\nKAPITAINA.— (Urduri) Pedro!\nPEDRO.— Pedro Ezerez Gehiago.\nKAPITAINA.— Kaka egiten zioat hire izen osoari!\nPEDRO.— Aditzera ematen dizut, gorpu bati kaka egin diozula, eta hori, munduan nonahi eta edozein regimenetan, errespetu-falta da, izan.\nKAPITAINA.— (Elkarrizketa bide normalago batera ekarri nahiz). Hitz egin behar duk, Pedro. Egiatan diosat: sinpatia hartu diat. Ez dut nahi birrin hazaten.\nPEDRO.— Ja birrindua nago, kapitaina. Zure onaldia berandu datorkit. Hori lastima. Honezgero ez daukat gibelik, eta potrorik ez edukitzea daitekeena da. Badaezpada ere ez naiz erreparatu.\nKAPITAINA.— Ez dut nahi suntsi hazaten.\nPEDRO.— Zergaitik hitz egiten duk pluraleko hirugarren pertsonan.\nKAPITAINA.— Ez diat nahi suntsi hazagun.\nPEDRO.— Horrela hobeto dago. Ez al zaizkizu hondarra jotakoak gustatzen? Esaterako Ponpeia, Herculano, Machu Pichu, Pedro Ezerez Gehiago eta abar.\nKAPITAINA.— Hago isilik, zoroa.\nPEDRO.— Biziak egoten dira isilik. Oroitzen al zara, kapitaina, nola isiltzen nintzen bizirik nengoela? Baina hilek hitz egin dezakegu. Mihia askorik ez, eztarria bihurritua, lau hortz, ezpainak odoletan, zuek utzitako pizar horrekin ere, hildakoek hitz egin dezakegu. (Geldiunea). Zure tamiliaz, esate baterako.\nKAPITAINA.— Berriz ere? Zergatik ez hireaz hitz egin?\nPEDRO.— Edo nireaz, zergatik ez?\nKAPITAINA.— Hire andreaz.\nPEDRO.— Nire alargunaz esan nahiko duzu. Izan ere, Aurora...\nKAPITAINA.— (Zorrotz). Alia, Beatriz.\n(Pedrok isilik jarraitzen du, beti ere burua aurrerantz eroria duelarik)\nKAPITAINA.— Aurora, alia Beatriz. Ez al nian esan egunero karta berriak botatzen ditugula mahai-gainera.\n(Pedro piskan-piskan burua jasoz doa, baina orain begiratua urrungo puntu batean galdurik bezala du. Tonu oso apalez hitz egiten hasiko da, ia xuxurla batez, eta piskanaka-piskanaka ahotsa igoz joango da)\nPEDRO.— Nik, mutikotan, itsasoarekin egiten nuen amets. Orain, hamabi urte ditudan honetan, nahiago dut ikusi. Nikolasek ez dela itsasoa dio. Nikolasek...\nKAPITAINA.— Alia Esteban...\nPEDRO.—... dio ibaia dela. Baina ibaietan beti ikusten da beste aldea eta hemen ez. Eta hau gazia da. Beraz, nik itsasoa deitzen diot. Itsasoa deitzen diot. Eta deitzen diodanean, oinak hondarretan sartu, eta hondarra behatzen zait. Kilimak egiten dizkit.\nKAPITAINA.— (Pedrok kutsatu bailuen, KAPITAINA ere itxuraldatzen da. Biek aldika, elkarrizketarik gabe, hitz egingo dute. Izan ere, elkargurutzatzen diren bi bakarrizketa dira). Nik arrosa bat eman behar nioan. Ez zekiat zergatik, baina eman behar nioan. Neska bere ama eta lehengusuarekin etortzen zuan. Bera etorri eta nik begiratu egiten nioan, baina arrosa bat eman behar nioan. Eta arratsalde batean enbaxadako lorategitik lapurtu nian, eta polizia korrika hasi zuan nire atzetik, eta kakazua esan zidaan eta segika hasi, baina nik gehiago egin nian korri eta asma etorri zitzaidaan. Parkera heldu nintzenean, iturrira heldutakoan, ordurako asma joana nian, nahiz eta bihotzak berdin egiten zidaan salto, eta orduan hurbildu eta arrosa eman nioan eta berak harriturik begiratu zidaan, gero begia kliskatu eta berehala iturriko uretara bota zian arrosa.\nPEDRO.— Nik arlotea izan nahi nuen eta hamahiru urtetan etxetik joan nintzen. Eta goiz guztian ibili nintzen eta sentitzen nintzen euforiko, libre, zorionekoa. Eta sakelean amaren diru-buelta batzu nola nituen, eguerdian gazta eta urdaiazpikoaren bi bokadilo espezial erosi nituen, eta malta bat. Eta arratsaldean, eguzkiak gogor jotzen baitzuen, ba, lo gelditu nintzen. Baina haiek aurrera segitu zuten eta ni ibili eta ibili egin nintzen, zakurrak atzetik segika eta zakurrik gabe, eta orduan belaunetako mina hasi zitzaidan, eta kaleko farolak piztu ziren, eta ia negar eginean nengoela, ama etorri zitzaidan aurreko bidetik eta ene ttikiak oihu egin zuen eta hortxe amaitu zen nire alfer-karrera.\nKAPITAINA.— Andresek gorroto zidalako segitzen zidaan alde guztietara, eta nik hain bizi sentitzen nian gorroto hori, nik ere ezin zuen bera gorrotatu gabe utzi. Eta egun batean ezin burutu izan nian gehiago eta itzuli ninduan, eta aurre eman, eta orduan hura ere itzuli eta korrika batean ihes atera zuan. Eta orduan ni segika hasi nintzaioan eta biziki gorrotatzen bagenuen ere elkar, hura ez zuan sekula itzuli, ezta niri aurrerik eman.\nPEDRO.— Arratsaldero etortzen zen bibliotekara, eta matematika ikasteko esertzen zen. Nik historia ikasten nuen, baina izatez ez nuen ezer ikasten zeharka begira egoten nintzaiolako eta ikertu nahian ea berak ere zeharka begiratzen zidan, baina inoiz ez ginen ikerraldietan topatzen, hala hiru hilabete oso pasatu genituen elkarri begira. Arratsalde batean, ordea, Aurorak...\n(KAPITAINAk hori mekanikoki esan badu ere, halako lilura bat hautsiko bailitzen da)\nPEDRO.— Ongi da, zuk dena dakizu, kapitaina, baina horrek ez dit galeraziko hila egoterik. Eta zerbait gehiago ere badakit. Esate baterako, Aurorak ezer ez dakiela zuek badakizuela, baina nik badakidala imaginatzen duzue.\nKAPITAINA.— Hona berdin ekar zezakeagu.\nPEDRO.— Beste arrazoi bat hila egoteko. Lehenbailehen hobe. Hilak ez gara xantai-gai.\nKAPITAINA.— (Geldiune luze baten ondoren). Zergaitik ere gertatzen ote hatzait begikoa esaten dituan lerdokeriak esanda?\nPEDRO.— Ez ote da lerdokeriak gustatzen zaizkizula?\nKAPITAINA.— Ez, ez duk hori. Zera gertatzen duk, zuk... (Berak etengo du bere hizketa, harriturik; pauso batzu emango ditu gelan). Zer? Eta zergatik orain, horrela bat-batean, zuri hika egitea utzi dut? (Lehen aldiz PEDROk irribarre egiten du). Ez ez farrerik egin. Halako batean, zuka egin behar nizula sentitu dut. Inoiz ez zitzaidan hori gertatu.\nPEDRO.— (Beti irribarrez). Ez arduratu. Konpentsazioz, nik hika egingo diat.\nKAPITAINA.— (Buruarekin baiezkoa egiten dio). Ondo da. Zuzen deritzot.\nPEDRO.— (Ia pozik). Abiatuko al gara?\nPEDRO.— Hasi hadi hi.\nKAPITAINA.— Ez, hasi zu.\nPEDRO.— Esan diat hila nagoela? Ah, bai, oraindik hika egiten ez niala esan nian. Ongi, baina mundualde honetatik alde egin baino lehen, niretzat misterioa den zerbait argitu nahi nikek.\nKAPITAINA.— Ah. Eta nik, zer ikuskizun dut horrekin?\nPEDRO.— Horixe baduala ikuskizuna, nola ez. Misterioa argitu nahi diat, gizon bat, eroa ez bada, animalia bat ez bada, nola bihur daitekeen torturatzaile. (Geldiunea). Kontu egik hila nagoela, hortaz ez diodala inori esango. Niretzat bakarrik duk.\nKAPITAINA.— (Astiro hitz eginez). Ni ez naiz halakoa.\nPEDRO.— Ah ez?\nKAPITAINA.— Esan dizut lehen ere.\nPEDRO.— Baina niri ez zidak axola hire esplikazioak. Hik ere badakik hala haizela. (Geldiunea). Ea esadak nola gertatu zitzaian hori. Haurretako traumaz? Horretan ustekizun osoa huelarik? Bat-bateko bestelakatzez? Fort Gulick-eko prestakuntza?\nKAPITAINA.— (Sorbalda jasoz). Beno, antikomunista naiz.\nPEDRO.— Bai, imaginatzen diat. Baina ez dik esplikaziotzat balio. Munduan torturatzaile ez diren miloika antikomunista zeudek. Aita Santua, esate baterako.\nKAPITAINA.— Ez dira horretan denak zertzen. (Barrez, esan duena broma bailitzen).\nPEDRO.— Ados, ez dituk denak zertzen. Baina hi zergatik zertu hintzen?\nKAPITAINA.— Kontu luze, geldo bat da. Haurretako traumarik batez. Txarkeria denak ez dira haurretako traumak direla eta gertatzen bizitzan. Hori baino, aldaketa ttiki bat beste aldaketa ttiki baten ondotik. Ustekizun osorik bat ez. Hori baino, tentazio ttiki bat beste tentazioaren ondoren. Ekonomikoak nahiz ideologikoak, gutxi ardura. Eta dena gutxika-gutxika. Egia da azken bultzada Fort Gulick-en eman zidatela. Han erakutsi zizkidaten neure buruan jasan nituen torturatze labur, eramangarrietan, non dauden giza-gorputzeko puntu minberak. Baina lehenago zakurrak eta katuak torturatzen erakutsi zidaten. Lehenago, lehenago, beti bada lehenago bat. Piskana-piskana doan zerbait da. Ez uste izan bat-batean, sorginkeriaz bezala, bat mutil zintzo izatetik sentiberatasunik gabeko munstro bilakatzen denik. Ni ez naiz sentiberatasunik gabeko munstroa, ez naiz oraindik, baina ez naiz oroitzen, ordea, noiz nintzen mutiko zintzo bat. (Geldiunea). Eta gauzok guztiok zergatik esaten dizkizut? Zergatik neure konfidente egiten zaitut?\nPEDRO.— Beti duk berandu ditxa txarra denean.\nKAPITAINA.— Lehendabiziko torturaldiak ikaragarriak dira, gehienetan gonbidatu egiten nuen. Baina gonbitatzen batek bukatzen duen goizalde hartan, hantxe da galdua. Lau, bost, goizalderen ondoan, gozatzen hasten baita. Zuk ez nauzu sinestuko...\nPEDRO.— Nik dena sinesten diat, ez estutu.\nKAPITAINA.— Ez, zuk ez nauzu sinestuko, baina neskatxa bati, ez oso polita, elektrodu jartzen ari ginen gau batean, elektrodu jartzen, konturatzen al zara?\nPEDRO.— Horixe konturatzen naizela.\nKAPITAINA.— Eta ero batek bezala eiten zuen txilio eta mugitzen eta mugitzen zen... (gelditzen da).\nPEDRO.— Eta zer?\nKAPITAINA.— Ez nauzu sinestuko, baina halako batean zakil-tentealdi bat nuela ohartu nintzen. Zer eta tentealdi bat, horrelako zirkunstantzietan. Ez al deritzozu izugarria?\nPEDRO.— Bai, baderitzot.\nKAPITAINA.— Eta txarrena izan zen biharamonean andrearekin oheratzekoan, ezin nuela... eta urduri jartzen hasi nintzen... eta ez nuen lortzen...\nPEDRO.— Baina azkenean lortu huen, ezta?\nKAPITAINA.— Bai, nola dakizu?\nPEDRO.— Beti lortzen duk.\nKAPITAINA.— Nik, ordea, neure ahalmen gogoratzailea bezperako neskarengan jarri nuenean bakarrik lortu nuen, gainera ez zen politegia. Ez al da espantagarria? Andrearekin ihardutea lortu nian bakarrik, elektrodu jartzen geniolako bihurrikatzen zen neskarekin gogoratu nintzenean. Nola esaten zaio horri? Definizio zientifikoren bat izan behar du.\nPEDRO.— Izena duk gutxiena.\nKAPITAINA.— Harengatik ezin dut atzera egin, harengatik ezin dut amore eman. Harengatik zuri izenen bat emanarazi beharra. Ibiliegia nago bide honetan barrena. Ulertzen orain? Ulertzen zergatik eman beharko dizkidazun izenak?\nPEDRO.— Ulertzen diat hik nik ulertzea nahi duala.\nKAPITAINA.— Harengatik zuka egin behar izan nizun. Hika egiten segitzen banuen, ezin burutuko nuen.\nPEDRO.—Gauza bat esatea nahi al duk? Inondik inora ezin izango duk, kapitaina. Ez zuka eginez, ez hika, ez berorrika, ez jaun agurgarrika. Ikusten? Hori duk ezak duen abantaila. Beti eza duk, eta eza besterik ez. Ongi aditu al duk, kapitaina? ez! Aditu al duk, kapitaina? ez!


«Euskal nazio kultural modernoa sortzea zen Azkueren helburua» | El Diario Vasco\n«Euskal nazio kultural modernoa sortzea zen Azkueren helburua»\nEuskal kulturak izan duen protagonista gorenetakoari buruzko lanean, gutxien ezagutzen zaizkion alderdiak aztertu ditu batik bat Jurgi Kintanak\nNEREA AZURMENDI Lunes, 22 junio 2009, 04:49\nEuskaltzaindiaren eskutik, haren sortzaile eta aurreneko buru izan zen Resurreccion Maria Azkueri (Lekeitio, 1964-Bilbo, 1951) buruzko lan mardula argitaratu du Jurgi Kintana Goiriena (Bilbo, 1975), historialari eta idazleak. Bederatzi urteko lana eskatu zion doktoretza-tesiaren zati nagusia da, Azkueren izate eta egite intelektualari dagokiona.\n- Azkueren izena nonahi aurki daiteke Euskal Herrian. Ezagutzen al dugu ordea gaur egungo euskaldunok nor izan zen Resurreccion Maria Azkue eta zer ekarri zuen?\n- Euskal kultura ezagutzen duenak gehiago edo gutxiago izango du haren berri, baina kontua da noraino ezagutzen den benetan egin zuen ekarpena. Hor badaude irudi batzuk parte batean egina direnak -hiztegi handi bat egin zuela, Euskaltzaindiko buru izan zela, folklore ikerketak egin zituela...- baina ahaztuta gelditu dira beste arlo asko, bere bizitza pertsonalari eta garaiko momentuari lotuta egon zirenak eta ez direnak orain arte liburu batean jaso.\n- Azkueren lan eremua izugarri zabala da, ia denetarik egin baitzuen. Dedikazio horiek guztiak elkarren arteko loturarik gabekoak dira, edo proiektu orokor baten baitakoak?\n- Proiektu bat zegoen Azkueren jarduera guztien atzean, eta proiektu hori zen euskara eta herri tradizioak hartu eta modernizatzea, bizimodu garaikiderako moldatzea; biziberritzea, azken batean. Horrek arlo asko zituen: euskara biziberritzeko sortu zituen euskarazko aldizkariak, hizkuntza estandarizatu bat; herri tradizioak biziberritzeko egokitu zituen ahozko tradiziotik hartutako kantu eta doinuak hirian jotzeko... Bere proiektu guztien funtsa izan zen herri tradiziotik abiatuz euskal nazio kultural modeno bat sortzea, eta horrek lotzen ditu jarduera eremu guztiak.\n- Horren atzean badago ikuspegi politiko jakin bat, agian Azkuerengan gutxien ezagutzen den alorra.\n- Azkuez dugun irudia bere azken garaietatik heredatu dugu. Gerra Zibilaren ostean eta frankismoaren lehen urteetan Bilbon bizi zen, eta Euskaltzaindia zuzentzen zuen. Beste hainbat apaiz euskaltzale erbestean zeuden bitartean, Azkue geratu egin zen, eta hortik eman zen irudia izan zen Azkue izango zela karlista, edo frankistekin txarto ez konpontzeko modukoa; pertsonaia jakintsua baina politikatik oso urrun zegoena. Irudi hori Azkuek berak ez zuen inoiz ukatu. Hain zuzen ere horri esker geratu ahal izan zen Euskal Herrian, baina Azkue, gaztetan, oso lotuta egon zen jarduera politikoarekin.\n- Azkueren gaztaroa bat etorri zen nazionalismoaren sorrerarekin. Zein rol izan zuen abertzaletasunaren lehen urrats horietan?\n- Hogei-hogeita hamar zituenean ezagutu zuen Azkuek Sabino Arana. Lehendik ere bazuen jarrera foruzale oso erradikalizatua, eta Arana ezagutu zuenean bat egin zuen ideologia abertzalearekin. Gertatzen dena da Azkue bera ez zela gizon oso alderdi zalea, ez zitzaizkion gustatzen hauteskunde kanpainak, kargu publikoak eta horrelakoak. Momentu batean, lagun batek eskutitz batean galdetzen dio ea zein den bere jarrera politikoa, eta Azkuek esaten dio abertzalea dela, baina ez dagoela alderdi kontuetan sartuta, ez zaiola hori interesaten.\n- Sabino Aranarekin izan zuen harremana haatik ez zen beti gozoa izan.\n- Ez, polemika handiak izan zituen jeltzaleekin eta Sabino Aranaren jarraitzaileekin hizkuntza eredua zela-eta, euskal kultura ulertzeko moduaren inguruan... Argi esaten zuen nazionalista zela, baina nahi zuena zen nazionalismo hori kulturaren arloan landu, gizarte modernoaren eraginez desagertzen ari zen herri kultura biziberrituz eta eguneratuz. Ez zen altxor hori baserrian godetzearen aldekoa, hirira eramatearen aldekoa baizik. Mota horretako proiektu asko garatu zituen Bilbon, alegia. Beretzat, politika hizkuntzari eta herri kulturari segida eta forma berria emateko tresna zen nagusiki, ez helburu bat. Esplizituki esaten du ez dagoela Euskal Herriaren independentziaren alde, gatazka oso tentsoak sortu ditzakeen bide ezinezko bat dela uste duelako. Autogobernu oso zabal baten alde zegoen Azkue, ahalbidetuko zuena hezkuntza sistema propio bat izatea, Akademia bat egotea erakunde ofizialen onarpen ofiziala izango zuena eta hizkuntza eredua batu bat finkatuko zuena...\n- Azkueri buruz idatzi zenuen artikulu batean 'posibilista' hitza erabili zenuen haren jarrera definitzeko. Hori izan daiteke Azkueren ezaugarririk nabarmenena?\n- Bai. Euskararen aldeko jarduerak bultzatzeko sektore guztiekin negoziatzen zuen. Eskura zituen eta eraginkorrak izan zitezkeen agente politiko eta sozial guztiekin tratuan ibiltzen zen. Posibilista zen ez zuelako bere proiektua alderdi politikaren bidez bideratu nahi, guztien artean baizik.\n- Azkueren alderdi pertsonala ez duzu bereziki landu zure tesian. Hala ere, nolakoa zen zeregin horietan guztietan saiatu zen giz0na?\n- Gizon guztiz apasionatua. Txomin Agirreri esan zion behin, eskutitz bateab, odol zurbilekoa zela, eta bera odol gorrikoa. Bat-batean ematen zion beroaldia eta buru-belarri jartzen zen hartara. Bere obran argi ikusten da hori. Garai batean oso emana zegoen musikari, eta pasatzen zitzaionean musikaren joera hori hiztegigintzan hasten zen, edo gramatika lanekin, edo folklorea biltzen. Bere lan egiteko moduak badu bere izaerarekin zerikusia, bai. Tenperamentu biziko pertsona zen.\n- Bakarka dihartuten horietakoa, edota talde-lanaren aldekoa?\n- Ez zen izan, beste batzuk bezala, eskola bat sortu eta dizipuluak izan zituen gizona, baina saiatzen zen elkarlana bilatzen beste ikertzaile batzuekin, orekak bilatzen beste pertsona batzuekin... Euskaltzaindiaren sorreran ere horrela jokatu zuen. Lan indibiduala egiten zuen alde batetik, baina elkarlana bilatzen duen, eta hori izan zen lortu zituen emaitzak lortzeko bideetako bat.\n-Edonola ere, gezurra dirudi pertsona bakar batek horrenbesteko lana burutzea.\n- Hori ulertzeko ere badaude pare bat klabe... Batetik, nahiz eta oso apasionatua izan, baita ere zen egunero lan egitekoa, eta horrek asko produzitzea ahalbidetzen du. Bestetik, apaiza izan arren ez zuen eduki parrokia propiorik, eta denbora asko zeukan bere lanetarako. Horri gehitzen badiogu 87 urte bizi izan zela, burua argi izan zuela hil baino pare bat urte lehenago arte, lanean egon zela ia azkenera arte, errazago uler daiteke egin zuen lan erraldoia.


«Aurten ez bada ere 13. mendi martxa noizbait egingo da» - Leitzaldea - Erran.eus\n«Aurten ez bada ere 13. mendi martxa noizbait egingo da»\nTtipi-Ttapa 2020-09-07 20:00\nMikel Ulizarko kaxkoa seinalatuz, ibilbideko lehenbiziko tontorra. Argazkia: Ana Goñi\nAresoko mendi taldeko kidea\n2007an antolatu zuten lehenbizikoz Aresoko Mendi Martxa eta azken edizioetan 400 mendizale inguru bildu ditu hitzorduak. Aurtengo edizioa bertan behera utzi behar izan dute.\nIraileko aurreneko igandea egun seinalatua izan ohi da aresoarrentzat. Lanerako eguna izaten da askorentzat, baina gustuko lanarena. Harrotasunez ikusten baitute urtero herria mendizalez nola betetzen den. Eguraldi txarrak lortu ez duena, COVID-19ak lortu du eta bertan behera utzi behar izan dute aurtengoa; hamahirugarrena izan behar zuena. Mikel Baraibar aritu da hasieratik antolakuntza lanetan eta orain arteko bidearen errepasoa egin du TTIPI-TTAPArekin.\nNondik bururatu zitzaizuen mendi martxa bat antolatzeko ideia?\nUdaleko kideak ginenok kirol ekitaldiren bat egitea pentsatu genuen eta Mendialdea Kirol Mankomunitateko teknikariekin hitz eginda, mendi martxa edo antzeko ekitaldiren bat egitea gomendatu ziguten. Igor zen orduan kirol kontuez arduratzen zen zinegotzia eta mendirako afizioa duen Migel Angel Gereño herritarrari eskatu zion ibilbidea osatzeko laguntza. Hortik hasi eta pixkanaka guztia forma hartzen joan zen.\nGogoan duzu aurreneko edizioa?\nBai,noski. Oso eguraldi txarra egin zuen eta laurogei bat pertsona etorri ziren. Hasiberriak ginen eta orduan ez genekien kopuru horrek arrakasta izan zuela esan nahi zuen edo ez.\n400 mendizale baino gehiago elkartu izan dira gerora.\nBai eta hori pentsaezina zen hasieran. Ahoz ahokoak indar handia izan du, urtero festa polita izan delako herrian eta horrek jendea erakartzen du. Baina salto handiena gure mendi martxa Nafarroako mendi ibilbideen zirkuitoan sartu zenean eman zen. Federatuta dauden mendizale askok zirkuitu horren parte diren martxa guztiak egiten dituzte eta horrek bultzada handia eman zion.\n«400 mendizale baino gehiago elkartu izan dira»\nUrte batean gogoan dut aparkalekuak ez genituela prestatuak eta hura eromen bat izan zela. Bidea kolapsatu zen, mendi bideetatik barna atera behar izan zuten batzuk. Arituz ikasten da eta urtetako esperientzia ez dugu alperrik.\nHerritarren inplikazioa beharrezkoa izanen da halako zerbait antolatzeko.\nNik uste arrakasta handiena horixe dela. Ez dakit zenbat bolondres izango diren zehazki baina 50 inguru bai. Herri ttiki hauetan horrelako lan bat egitea handia da. Baina, gero, Aresoko Mendi Martxako kamiseta nonahi ikusten dugu eta guretzat hori polita da oso. Ikusten duzu herrian egiten den zerbait zabaltzen dela eta jendea nonahitik etortzen dela, ibilbidea gustatzen zaiela eta askok errepikatu egiten dutela. Badira lehenengotik hasi eta sekula hutsik egin ez dutenak . Hori ere pozgarria da.\n«50 bat herritar aritzen gara mendi martxa antolatzen»\nIbilbidea goraipatzen dute parte hartzaileetako askok.\nPolita da oso, denentzako modukoa. Bueltan bueltan herria inguratuz doaz mendizaleak eta inguruko kaxko gehienak ezagutzeko aukera dute. Hogeita bat kilometroko ibilbidea da Ulizar, Urkita, Pagozelai eta Guratzen barna egiten dena; herriko plazatik hasi eta bertan bukatuz. Bakoitzak bere neurria harrapatzen du. Batzuk igoko dira Urkitara, besteak ez. Batzuk lasterka egingo dute, besteak patxadan. Azkenean buelta bat eman, eguerdiarte polit bat pasa eta gero bazkaritxo batekin bukatzeko aukera ematen zaie etortzen direnei eta giro polita izaten da. Plaza ere halaxekoa dugu herrian eta eguraldiak laguntzen badu egun polita ateratzen da.\nAurtengoan ez da egiterik izan.\nNik uste ez zela oso koherentea horrelako ekitaldi bat antolatzea. Inguruan ikusten den egoerarekin eta orain arte hartu diren erabakiekin. Inguruan antolatzen diren mendi lasterketa guztiak bertan behera gelditu dira. Gure kasuan, gainera, herrian urte osoan jende gehien biltzen den eguna izaten da; festarik ez da egin, jendea elkartzea ahalbidetuko zuen bestelako ekitaldirik ere ez eta mendi martxa antolatzeak ez zuen zentzurik. Arrisku hori hartzea debalde… Hala ere, ez egin dudarik, aurten ez bada ere hamahirugarren edizioa noizbait egingo da.


Zerua berriz pizteko dei bat | Gizartea | Berria\nZerua berriz pizteko dei bat\n'Itzali argia, piztu izarrak' leloarekin egiten da Starlight gaua, toki askotan; ostiralean estreinakoz egin zuten Donostian: udaletxeko terrazan hainbat teleskopio jarri zituzten, eta azalpenak eman zituzten astroak ikusten irakasteko.\nJende asko erakarri zutenudaletxeko terrazan ipini zituztenteleskopioek. JON URBE / FOKU Tamaina handiagoan ikusi\nOrain 40-50 urteko zerua du gogoan Juan Antonio Aldunzinek. «Aski zen hiri eta herrietako kaskoetatik 2-3 kilometro urruntzea, zerura begiratu eta izarrak ikusteko: Esne Bidea bera, hortxe ageri zen». Egun, ezinezkoa da. Argiz bete dira hiri eta herriak, eta horrek dakarren kutsaduraren ondorioz, bakanak dira zerura begiratu eta lehen begiratuan ikus daitezkeen astroak. «Esaterako, Pirinioetara egin behar da, mendi aldera», azaldu du Aldunzinek. Nafarroako Erriberara ere usu jotzen dute astronomia zaleek. Baina hiri guneetatik urrun beti. «Izan ere, pixka bat urrunduta ere, distira hain da indartsua!» Arazoaren gainean ohartarazteko, ostiral gauean Starlight gaua egin zuten Donostian, Aranzadi elkarteko astronomia taldeak antolatuta. Mundu mailako egitasmo bat da, eta estreinakoz egin zuten Donostian. Teleskopioak eraman zituzten Donostiako Udaletxeko terrazara, eta nahi izan zuen orori modua eman zioten astroak ikusteko, eta horiei buruzko argibideak jasotzeko.\nEsperientzia hobetzen laguntzeko, udalak udaletxeko fatxadako argiak itzali zituen —ekitaldia hasi eta tarte batera—; terrazakoak ere bai. Eskertu zuten antolatzaileek, izan ere, argiak itzali ahala, piztu egiten da zerua: edertu, antzaldatuta. «Esaterako, Alderdi Ederreko argi guztiak [hantxe parean dago, udaletxe aurrean] itzaliko balituzte, asko igarriko litzateke: izar gehiago ikusiko lirateke», nabarmendu zuen Aranzadiko ordezkari Virgina Garciak. Hain justu, gogora ekarri zuen zein den Starlight egitasmoaren leloa, xedea: «Itzali argia, izarrak pizteko».\n21:00etatik 23:00tara ipini zituzten teleskopioak. Ilara luzeak sortu ziren horietatik begiratu ahal izateko. «Izugarria!». Harridura hitzak sorrarazi zituen esperientziak kasurik gehienetan. Mendebaldera begira jarri zituzten hasieran teleskopioak, Ilargia eta Artizarra ikusteko, bereziki. Gauak aurrera egin ahala, beste zeru pusketa batzuk arakatzeko era eman zuten. Terrazako arkupeetan, berriz, zerua ikusten ikasteko gakoak eman zituen Virginia Garciak Stellarium programaren bidez, pantaila bat baliatuta. Konstelazio nagusiak zein diren adierazi zuen, eta horiek nola aurki daitezkeen. Eta nola identifikatu. Oinarrizko azalpenak ziren asko, eta entzuleek biziki estimatu zituzten: «Izarrek, adibidez, ñir-ñir egiten dute; planetek, ez: haietan ez da atzematen kliskarik». Jendeak egindako galderak ere erantzun zituzten. Opakutasuna kendu zioten zeruari, eta hura beste era batean ikusteko jakingarriak izan ziren guztiak.\nHiri eta herriak argiztatzean «gehiegikeriak» egiten direla esan du Aldunzinek, eta kritikatu egin behar direla argi kutsadura areagotzea dakarten neurri desegokiak. «Egunak argia du; gaua, izadian, iluntasunerako tartea da. Gauak ahalik eta ilunena behar luke. Aldiz, gero eta argi gehiago dago. 'Gero eta argi gehiago, hobeto', esaten da sarri». Onartzen du hiri eta herriak argiztatu beharra, baina neurriz kanpoko argiztatzeak kaltea besterik ez dakarrela pentsatzen du. «Gaueko ingurumena hondatzen ari gara». Faunari, florari eta giza atsedenari egiten dio kalte horrek: behar ez den diru eta energia «xahuketa» ere badakar kasurik gehienetan.\nArgiztatzeko erabiltzen diren argi klaseei ere erreparatu behar zaiela esan du: argi horien orientazioari ere bai. «Lurrera begira jarri behar dira argiak, potentzian pasatu gabe, eta garrantzitsua da kolorea ere. Orain LED argiak ari dira nagusitzen, abantaila handiak dituzte: foku jakin batera doaz, eta errazagoa da argiak lurrera begira ipintzea. Hori lortzen da ari da LED argiei esker. Alde horretatik, oso onak dira. Aldiz, gehienak oso zuriak dira, eta aholkatzen dira tonu horiagoak, doratuagoak. Nafarroako herriren batean ikusi ditut, baina ez daude orokortuta halakoak».\nCel fosc elkarteko kidea da Aldunzin, eta argi kutsaduraren kontra dihardute bertan. Hiri eta herrietan eragiten saiatzen dira. Eremu pribatuan ere ari dira sarri; izan ere, gehiegikeriak ikusten dituzte, saltoki handietan, kartel erraldoietan eta antzekoetan. Gehiegizko argia, kliskan ari diren izarrak ikusteko eragozpen.


Lurrunarekin garbiltzen al duzu? Abaintaila ugari baina baita kontuz ibiltzeko beharra ere - Segurmania\nLurrunarekin garbiltzen al duzu? Abaintaila ugari baina baita kontuz ibiltzeko beharra ere\nBizitza seguruak | 05/07/2021\nLurruneko garbiketa gero eta gehiago erabiltzen da etxeetan, oso erraza, merkea eta eraginkorra delako. Pixkanaka, gure gizartean nabarmenago bihurtu da, abaintaila anitz dituelako, esaterako: bizkorra da, erosoa, oso higienekoa eta ez du osasun arazorik eragiten, intoxikazioak edo alergiak bezalakoak.\nItalian erabili zuten “vaporeta” lehenengo aldiz, 80eko harmakadan, eta geroztik mundu osoan zehar zabaldu zen gure herrialdera iritsi arte. Oso modu errazean eta eraginkorrean funtzionatzen du, alegia: uraren lurruna garbitzeko eta mikroorganismoak eta usainak kentzeko erabiltzen du. Horri esker, ez da ez detergenterik ez garbitzeko produktu eta bakterizida erasotzaileagoak erabili behar, ahalik eta gehien desinfektatu ahal izateko.\nOsasunerako hainbat abantaila dakartza: sakonki garbitzen ditu azalera garbigarri guztiak oso modu naturalean, ekologikoan eta jasangarrian eta, horrez gain, germenak, bakteriak eta birusak desagerrarazten ditu. Eta are gehiago: intoxikatzeko arriskuak kentzen ditu, ez duelako produktu kimikorik erabili behar, eta baita alergietarako arriskuak ere, ez baitu uzten alergiak eragin ditzakeen hondakinik.\nHonako hauek dira alergiak dituztenentzat dakartzan bestelako onurak: akaraoak eta beste mikroorganismoak betirako kentzen ditu eta lurrunak hautsa atxikitzeko joera dauka, beraz, ez da alergenorik pilatzen etxeetan eta arnas-traktuaren zama murrizten da.\nIkusten dugunez, haren erabilerak familia osoaren osasuna zaintzen du eta alergiak dituztenen ongizatea hobetzen du, baina hainbat arrisku ere badauzka, eta hemen horiei buruz hitz egingo dugu prebenitu eta saihestu ahal izateko.\nAlde batetik, ez bagara uraren lurrunak sortzen duen hezetasunarekin kontuz ibiltzen, onddoak ager daitezke. Lurrunak, hozterakoan, putzu txikiak sor ditzake, baina horiek ondo lehortu behar dira, onddorik ager ez dadin. Bereziki, ehunekin kontuz ibili behar gara, batez ere alfonbrekin.\nBestalde, gailuaren barnealdean sortzen den presioari eta tenperatura altuari arreta berezia jarri behar zaio. Presio lapiko baten antzera funtzionatzen du, presio handia hartzen duen lurrunarekin. Horregatik, garrantzitsua da lurrun garbigailuek segurtasun balbula bat izatea, gehiegizko presioak estanda egitea saihesteko, eta baita ere makina presioa behar bezala jaitsi baino lehen ireki ahal izatea eragozteko.\nGaldara eta segurtasun balbula maiz errebisatzea komenigarria da, trabatuta edo eztalita ez dagoela egiaztatzeko. Eta kareak balbula blokeatzea eta trabatzea ekiditeko, egokia da urari deskaltzifikatzailea botatzea.\nHorrez gain, lurruneko zurrustarekin kontuz ibili behar da, oso bero dagoenez, erredurak eragin baititzake, ez badira beharrezko neurriak hartzen. Ziurtatu behar da ez dagoela inor lurruneko zurrustaren ibilbidetik gertu. Zenbait garbigailuk segurtasuneko blokeo botoi bat du, ustekabean funtzionamenduan jartzea saihesteko.\nLurruneko garbigailuen galdarek edo ur tangek ere oso tenperatura altuak hartzen dituzte, beraz, material isolatzaileekin ondo estalita eta babestuta egon behar dira, hura ukitzerakoan bero handiegia igor ez dezaten.\nAzkenik, lurruna ateratzen den osagarriaren punta ukitzea ekidin behar da, garbigailua itzali eta guztiz hoztu ez den arte. Segurtasunez erabiltzeko argibide hauek kontuan hartzen badituzu, lurruneko garbiketa oso segurua eta onuragaria izango da. Beti bezala, prebentzioa funtzeskoa da.\nArriskuak etxea Garbiketa lurruna Lurruneko garbiketa osasuna vaporeta


Udalak gidatzean eskuko telefonoa edota GPS-a erabiltzeak dauzkan arriskuez ohartaratzeko kanpaina abian jarri du. Deia, Noticias de Bizkaia\nbihar hasiko da\nUdalak gidatzean eskuko telefonoa edota GPS-a erabiltzeak dauzkan arriskuez ohartaratzeko kanpaina abian jarri du\nUdalak abian jarri du gidatzean telefonoak edo GPS kontrolatzeko kanpaina (bilbao.eus)\nEuskadiko Bide Segurtasun eta Mugikortasunerako Plan Estrategikoaren barruko ekimena da\ndeia.eus - Domingo, 17 de Junio de 2018 - Actualizado a las 11:22h.\nBILBAO. BIHAR astelehena hasi, ekainak 18, eta igandera bitartean, hilak 24, Bilboko Udaltzaingoak kanpaina berezia egingo du hiriko kaleetan dabiltzan ibilgailuetan, gidariek telefono mugikorra eta bestelako dispositibo elektronikoak, GPS nabigatzaileak kasu, erabiltzen ez dituztela kontrolatzeko.\nKanpaina Euskadiko Bide Segurtasun eta Mugikortasunerako Plan Estrategikoaren barrukoa da, bide-segurtasunean arriskua sor dezaketen jokabideak zuzentzeko asmoz.\nUdaltzaingoak batez beste lau kontrol egingo ditu egunean kanpainak dirauen zazpi egunetan, bolantean arreta galarazten duten jarrerak saihesteko, hala nola, errepidean telefono mugikorra, GPSa eta bestelako dispositibo elektronikoak erabiltzea.\nOndotxo egiaztatuta dagoenez, gidatzen eskuko telefonoz hitz egiten duen gidariak ez ditu identifikatzen zirkulazioko seinaleen eta argibideen %40, batez besteko abiadura %12 jaisten du, eta edozein ezustekoren aurrean erreakzionatzeko ahalmena ere murriztu egiten zaio.\nIaz, Bilboko Udaltzaingoak eskuko telefonoa eta bestelako dispositibo elektronikoen erabilera zaintzeko 2 kanpaina egin zituen guztira, honako emaitza hauekin:\nKontrolatutako ibilgailuak: 3.661Eskuko telefonoa erabiltzeagatik egindako salaketak: 23Nabigatzailea (GPS) manipulatzeagatik egindako salaketak (GPS): 0Bestelako arau-hausteak (gehienak zirkulazio-arauenak): 15Salaketen portzentajea kontrolatutako ibilgailuetan: %1,04


Sephiroth gaur helduko da ofizialki Super Smash Bros. Ultimatera - Berriak - Game Erauntsia - Bideojokoak euskaraz\nSephiroth gaur helduko da ofizialki Super Smash Bros. Ultimatera\nLander Unzueta | 2020/12/23 11:00 Berriak\nMasahiro Sakurai zuzendariak pertsonaiari buruzko xehetasun guztiak eman ditu. Fighters Pass Vol. 2ko hirugarren borrokalaria da.\nSuper Smash Bros. Ultimateko borrokalari berriaren iragarpena izan zen orain egun batzuk egindako The Game Awardsetako albiste harrigarrienetakoa. Cloud protagonistaren ostean Final Fantasy VIIko bigarren pertsonaia bat gehitu da Nintendoren borroka jokora: Sephiroth bilaua.\nMasahiro Sakurai zuzendariak pertsonaia berri bat heldu aurreko ohiko aurkezpenekin jarraitu du: gaurtik aurrera Sephiroth SSB Ultimateko 78. pertsonaia izango da ofizialki.\nHala ere, Sephiroth aldez aurretik eskuratzea posible izan da jokalarientzat. Sephiroth bilaua izanik Sakuraik hori aldarrikatzeko erronka berezia sortu zuen: Sephiroth Challenge. Erronka Sephirothen DLCa edo Fighters Pass Vol. 2a erosi dutenentzat agertu izan da azken egunotan eta hori gainditzen zutenek pertsonaia desblokeatu izan dute. Bilauaren aurkako borroka latza irabazi beharko zen horretarako. Gaurtik aurrera erronka berezia desagertu egingo da.\nUltimaten zuzendariak 37 minutuko aurkezpena prestatu du oraingoan. Sephirothen mugimendu guztiak azaltzeko aprobetxatu du bertan, sortzaile taldeak hartutako erabakiak nabarmenduz eta erreferentzia bereziak aipatuz. Katana luzea dauka Final Fantasykoak, baina ezpataria izateaz gain JRPG sagan erakutsitako hainbat magia berezi erabiliko ditu Smashen.\nNola ez, kokalekua ere gehitu dute bilauarekin batera. Final Fantasy VIIra jokatu ez dutenentzat spoilerrak datoz baina: jokoaren azken borrokak lekua hartzen duen Northern Caven borrokatzeko aukera egongo da. Bertan rol jokoaren azken uneetan jazotako gertaerak azalduko dira. Bestalde, Square Enixen bideojokoko abestiak gaineratu dituzte: bederatzi kanta berri jasoko dituzte jokalariek, horietako lau bertsio berriak izanik.\nMii borrokalarientzako jantziak ere ikusiko dira gaur Sephirothen etorrerarekin. Oraingoan FF VIIko pertsonaiak gehitu dituzte: Barret, Tifa eta Aerith bezala janzteko aukera egongo da, baita Super Mario RPGko Genoren arropekin ere.\nSephiroth Switcheko jokoaren Fighters Pass Vol. 2ko hirugarren borrokalaria da Min Min eta Minecrafteko pertsonaien ondoren. Sei egongo dira guztira: horiek elkarrekin eros daitezke 29,99 euro ordainduta, baina banaka erosteko aukera ere badago 5,99 euroren truke.


"Pasa den ikasturtean baino ikasle gehiago ditugu aurten euskaltegietan" - Diario de Noticias de Alava\nAlizia Iribarren AEKren koordinatzaile nagusia\n"Pasa den ikasturtean baino ikasle gehiago ditugu aurten euskaltegietan"\nAEK-ko koordinatzaile nagusiak dio pandemiaren murrizketen ondoren euskaltegietara itzultzeko interesak gora egin duela pixkanaka\ne. f. domínguez / utzita (amaia zabalo) 31.10.2021 | 00:25\nGASTEIZ – Alizia Iribarren AEK-ko koordinatzaile nagusiak dio ikasturte berriko matrikulazioak ondo doazela aurten. Herritarrek euskara ikasten eta hobetzen jarraitzeko duten interesari dagokionez, baikor agertzen da. Izan ere, gaur egun 8.000 pertsona inguru ari dira AEKetan ikasten, baina Iribarrenek uste du kopuru hori handitu egingo dela datozen egunetan eta asteetan.\nDuela gutxi hasi da AEK euskaltegien ikasturte berria. Nola joan dira aurten matrikulazioak?\n–Urrian hasi ginen ikasturte berriarekin eta hilabete eskas daramagu honetan. Matrikulazioa ongi\njoan dela esan dezakegu, jende asko etorri da euskaltegietara informazio eske eta horietako askok matrikula egin du. Dena den, eta ohikoa denez, oraindik ere jendeak izena ematen jarraitzen du AEKren euskaltegietan.\nEAEn, matrikulazio gehiago egin dira iaz baino?\n–Pasa den ikasturtean baino ikasle gehiago ditugu aurten euskaltegietan eta, esan bezala, pixkanaka herritarrek segitzen dute izena ematen, oraindik euskaltegietan matrikulatzeko aukera baitago. Eta ikasturte osoari begira, urtarrilean ere dezente izaten dira euskaltegian izena ematen dutenak. Urte berriko asmo berrien kontu hori izango da, kar-kar!\nZer berrikuntza ekarriko ditu ikasturte berriak?\n–Ikasturte berrian, egoera normaltasunera bueltatzen hasiko den honetan, gu ere ohiko egoeran izaten dugun dinamikara itzuli ahalko gara, eta hori oso pozgarria da guretzat, nahiz eta covidaren aurkako oinarrizko neurriak errespetatzen jarraitu, hau da, musukoak, gutxieneko distantziak eta garbiketa sakona. Eskolez gain, ekimen ezberdinak antolatu ahalko ditugu ikasleek erabileran sakondu ahal izateko eta euskaraz bizi-tzen segitzeko. Eskaintzari dagokionez, ohiko aurrez aurreko ikastaldeak, autoikaskuntza, online ikastaroak, Foruko barnetegia, praktikatzeko jarduerak, enpresetako euskara planak... eta euskaltegi ba-tzuetan baita eredu konbinatua ere, aurrez aurreko eskolak eta autoikaskuntza uztartzen dituena.\nZenbat lagunek ikasten dute euskara gaur egun EAEn?\n–Gaur 8.000 ikasle inguru dugu EAEko AEK-ko euskaltegietan, baina ziur gaude datozen egunetan eta hilabeteetan kopuru horrek gora egingo duela, egunotan igotzen ari den moduan.\nAzken urteotan, gero eta interes handiagoa dago hizkuntza hori ikasteko?\n–Baietz esango nuke nik. Iazko egoerak euskaltegietara etorri zen jendearen kopuruak behera egitea eragin zuen, baina azken urteetan igoerarako joera egon da eta, motibazio ezberdinak tarteko, gero eta jende gehiagok agertzen du euskara ikasteko interesa.


NX Tú Gazte-txartela, komisiorik gabeko zordunketa-txartela | ABANCA\nEgin ezazu eskaera orain! /eu/tarjetas/tarjeta-debito/tarjeta-nx/contratacion/\n12 eta 34 urte bitartean baduzu eta zure dirua munduko edozein tokitan eskuragarri izan nahi baduzu, hauxe da zure txartela.\nEz duzu ez jaulkipen-, ez mantentze-komisiorik ordainduko, ezta atzerrian dibisak aldatzeko komisiorik ere\nMunduko edozein kutxazainetan atera dezakezu dirua, berariazko kutxazainik bilatu gabe.\nEskura itzazu beherapenak Galp gasolindegietan eta ehunka establezimendutan Pribilegio EURO 6000 programarekin.\n12 eta 34 urte bitartean baduzu eta zure dirua kudeatzen baduzu, Zu NX txartela da, zalantzarik gabe, aukerarik onena. Batez ere kosturik ez izatea nahi baduzu. Txartel horrek ez du ez jaulkitze-komisiorik, ez mantentze-komisiorik; beraz, Espainiatik kanpo dirua atera ahal izango duzu, dibisa-trukegatiko komisiorik ordaindu gabe.\nDemagun Madisonen (Winsconsin, AEB) zaudela eta dolarrak behar dituzula. Ikusten duzun lehen kutxazainean atera ahal izango duzu dirua; ez dizugu ezer kobratuko, ezta dibisa trukeagatik ere. Hilean bost doako diru-ateratze izango dituzu. Bosgarrenetik aurrera, euro bat kobratuko dizugu diru-ateratze bakoitzeko. Gogoan izan: banku batzuek komisioa kobra diezazukete haien kutxazaina erabiltzeagatik, baina guk ez!\nDirua guztiz doan atera ahal izango duzu ABANCAren edozein kutxazainetan. Galiziatik kanpo, hilean 5 doako diru-ateratze izango dituzu Euro 6000, Euronet, Banco Sabadell, Bankinter, Caja de Arquitectos eta Caja de Ingenieros. Banku guztiek kutxazainaren pantailan dirua ateratzeagatiko komisioaren berri eman behar dute (Espainian derrigorrezkoa da), bezeroak eragiketa berretsi edo baliogabetu dezan.\nAdos, Tú NX txartel bat nahi dut, zer behar dut?\nTú NX txartelaz gozatzeko ABANCAko kontu korronte bat behar duzu.\nEz bazara ABANCAren bezero, kontua ireki dezakezu bulegora joan beharrik gabe. Adinez nagusia izan behar duzu, zure dokumentazioa eskura izan eta titular zaren beste kontu batetik diru transferentzia bat egin. Prozesua amaitzean, zure kontu berriaren zenbakia izango duzu eta egin gutxiren buruan zure Tú NX txartela eta banku elektronikoan sartzeko gakoak jasoko dituzu. Bost minutuan egina izango duzu!\nDagoeneko ABANCAren bezero bazara, eta oraindik ez baduzu txartela, online eska dezakezu, orri honetan bertan, eta gure gestoreetako batek kontratazioa burutuko du zurekin.\nAdin txikikoen kasuan, txartela gurasoek edo legezko tutoreak eskatu beharko dute bulegoan, aurrez aurre.\nAskoz abantaila gehiago ere\nGure txartel guztiak oso seguruak badira ere, NX Zu txartelarekin iruzurraren aurkako doako asegurua izango duzu, norbaitek txartela behar ez bezala erabiltzen badu. Eta gertakariren bat izapidetu behar baduzu, etxetik irten gabe nola egin dezakezun kontatuko dizugu.\nHalaber, beherapenak izango dituzu egiten dituzun erosketetan, hala nola, % 2ko beherapena sustapenari atxikitako Galp gasolindegi guztietan. Kontsulta itzazu baldintzak.\nGainera, Pribilegio EURO 6000 kanpainan izena ematen baduzu, berehalako beherapenak lortuko dituzu ehunka saltokitan NX Zu zordunketa-txartelarekin ordaintzen baduzu. Kanpainak biltzen dituen sustapen eta beherapen guztien berri izan dezakezu, webgunean newsletterrera harpidetuz.\nKontrolatu txartelarekin egiten dituzun mugimendu guztiak nahi duzun lekutik.\nNX Zu Txartelaren inguruko galdera eta erantzunak\nDirua ateratzea eta atzerrian erosketak egitea: jakin behar duzun guztia\nFinantza pertsonalei buruzko hamar aholku, ezkongabeentzat


Muxar baten askapena – Centro Martioda\nUrriak 14an muxar gris (Glis glis) bat askatu genuen, Gorbeako basozainekin. Animalia gurera heldu zen abuztu 22an, bikote batek bide batean aurkitu zuela. Iritzi zenean ile falta zeukan eta apur bat argala zegoen, baina hemen onera egin zuen azkar.\nHibernazioa lurrean egiten badute ere hegazti kutxak askotan erabiltzen dituzte, hau dela eta, batean utxi genuen lastoa eta janariarekin pare bat egun lasai egon ahal izateko. Askatu aurretik basozainek aztertu zituzten kutxak hutsik zeudela baieztatzeko\nPrevAnteriorHontz zuri baten askapena


Bilboko Lehen Auzialdiko 3 zenbakiko Epaitegian, Euskadiko Kutxa kreditu-kooperatiba mugatuak eskatuta, 1494/09 prozedura arrunta bideratu da Elevalift SLren aurka (judizio arrunta). Bada, prozedura horretan epaia eman da, zeinen idazpurua eta epaitza hauek baitira:\nEpailea: Pablo Díez Noval.\nEguna: bi mila eta hamarreko uztailaren hogeita seia.\nBaietsi egin da Euskadiko Kutxa kreditu-kooperatibak Elevalift SLren aurka aurkeztutako demanda, eta horregatik:\n1.- Suntsitutzat deklaratzea 2007ko azaroaren 28an Euskadiko Kutxaren eta Elevalift SLren artean egindako finantza-errentamenduaren kontratua (6700343915 zk.).\n2.- Demandatuari agintzen zaio Euskadiko Kutxari berehala itzultzeko bere jabetzako ibilgailua, finantza-errentamenduaren kontratuaren xede izan dena; ibilgailu industriala da, Ford Connect markakoa (modeloa: Van 200S TCDI 75 CV).\n3.- Demandatua kondenatzen da auzi-jartzaileari 2.496,28 euro ordaintzera, zor dituen eta ordaindu ez dituen kuotak direla-eta. Eta zigor modura, ondoko zenbateko hauek ordaintzera kondenatzen da: ebazpena eman eta auzi-jartzaileari ondasuna itzuli bitartean igarotzen den hilabeteko edo hilabete-zatiko, mugaeguneratutako azken kuotaren zenbateko berbera, zeharkako zergarik gabe.\n4.- Demandatua kondenaten dut berandutze-interesak ordaintzera, kontratu bidez hitzartutakoaren arabera.\n5.- Demandatua kondenatzen da prozedura honetan sortutako kostu judizialak ordaintzera.\nJakinaraz bekie ebazpen hau esku hartu duten alderdiei. Ebazpen honen aurka apelazio-errekurtsoa aurkez daiteke, bost eguneko epean eta epaitegi honetan, Probintzia Auzitegiari zuzenduta. Errekurtsoa jarri ahal izateko, 50 euroko gordailua aurkeztu beharko da, eta baldintza hori bete ezean ez da hura izapidetzea onartuko. Gordailua honelaxe gauzatu beharko da: epaitegi honen Gordailu eta Kontsignazioen Kontuan kontsignatuz aipatu zenbatekoa; kontu hori Banesto (Banco Español de Crédito) taldekoa da, eta 4707 0000 00 1494 09 zenbakia du; errekurtsoa aurkeztean egiaztatu beharko da kontsignazioa (BJLOko 15. xedapen gehigarria).\nEbazpen honen bidez, behin betiko epaituz, auzialdi honetan hau erabaki, agindu eta izenpetu dut.\nArgitalpena.- Epaiari dagokion egunean entzunaldi publikoa egiten ari zelarik, eman zuen epaile-magistratu berberak eman, irakurri eta argitaratu zuen. Eta nik, idazkari judiziala naizenez, horren guztiaren fede ematen dut.\nEta Elevalift SL demandatuari jakinarazpena legez jarritako moduan egiteko ematen eta sinatzen dut ediktu hau, Bilbon (Bizkaia), bi mila eta hamarreko uztailaren hogeita zazpian.


1.000 lagun baino gehiagok egin dute Laudio eta Amurrio arteko bidea, berdintasunaren alde - Aiaraldea.eus\n1.000 lagun baino gehiagok egin dute Laudio eta Amurrio arteko bidea, berdintasunaren alde\nErredakzioa 2019-03-10 23:00 Kirola Aiaraldea\nBerdintasuna aldarrikatzeko martxaren bigarren edizioa egin dute gaur goizean, Kaskagorri eta Altzarrate kirol elkarteek antolatuta. Laudiotik eta Amurriotik atera dira parte hartzaileak goizeko hamarretan. Luiaondon egin dute topo, eta bidea jarraitu dute gero.\nAntolatzaileek oso positiboki baloratu dute ekimenak izandako harrera. Adierazi dutenez, 1.000 bizilagun baino gehiago batu dira berdintasunaren aldeko jarduerara. Era berean, ekimenean lagundu duten erakundeen lana goraipatu nahi izan dute, "eurak gabe ezinezkoa izango litzateke horrenbeste jende biltzen duen egitasmoa antolatzea". Ekimena eskualdean "erreferentea" izatea lortu duela nabarmendu dute, eta horri begira lanean jarraituko dutela aurreratu dute.\nArgazkiak: Altzarrate K.E eta Aiaraldea.eus\n200 orriko kirol urtekaria prestatzen ari da Aiaraldea hedabidea\nAiaraldearrek emaitza bikainak lortu zituzten taldeka Arrigorriagako Megaduatloian\nZiklokrosa Aiaraldean, lokatz arteko marka baino gehiago


Drogomenpekotasuna eta beste adikzioak. Ezagutu eta ekin | Cursos de Verano UPV/EHU\nDrogomenpekotasuna eta beste adikzio batzuen inguruko oinarrizko kontzeptuak ezagutu.\nAdikzioen arloko esku-hartzeen kalitatea hobetu jokabide jarraibideen bitartez eta gaitasunak trebatuz.\n“Egungo egoera droga kontsumoan eta drogamenpekotasuna eta beste adikzioen inguruko oinarrizko ezagutzak “\nAmaia Cuesta Zigorraga Drogomenpekotasunean espezializatutako erizaina\n“Adicciones sin sustancia“\nFerran Vidiella Rico Drogomenpekotasunean espezializatutako psikologo klinikoa\n“Drogomenpekotasunean interbentzioa “\n“Ezagutza dinamikak “\nFerran Vidiella Rico\nPsikologo Klinikoa eta Drogomenpkotasunean aditua. Kataluinako (Bartzelona) osasun sistema publikoko adikzioen lehen arreta mailako zentro batean lan egiten du.


Txillida Leku bueltan — Gaztezulo\nTxillida Leku bueltan\nTxillida Leku bueltan Apirilean irekiko dute, zortzi urteko isilunearen ondoren. https://www.gaztezulo.eus/albisteak/txillida-leku-bueltan https://www.gaztezulo.eus/albisteak/txillida-leku-bueltan/@@download/image/58670_chillida_leku.jpg\nApirilean irekiko dute, zortzi urteko isilunearen ondoren.\nZortzi urtez egon dira itxita Txillida Leku museoko ateak; tartean, Eduardo Txillidaren senideak etengabeko desakordioak izan ditu museoaren kudeaketaren inguruan. Azkenik, badirudi Txillida Leku museoak etapa berri bati ekingo diola aurtengo apiriletik aurrera. Izan ere, Eduardo Txillida eskultorearen obra-museoa berriro irekiko dute, gunearen eraberritze lanak behin amaituta.\nTxillida Leku 2010eko abenduaren 31n itxi zen, Gipuzkoako Foru Aldundia eta Eusko Jaurlaritzak artistaren familiarekin gunearen kudeaketarako egindako negoziazioak bertan behera geratu ondoren. Geroztik, museoa soilik bisita pribatuen bidez ikusi ahal izan da.\nIaz, ordea, Suitzako Hauser & Wirth galeriak bere gain hartu zuen espazioaren kudeaketa, Txillidaren senideekin akordio bat sinatu eta gero. Kudeatzaile berriekin, Txillida Lekuk bere irekierarako prestakuntza prozesua abiatu zuen, Gipuzkoako Aldundiaren laguntzarekin. Gauzak horrela, eskultorearen jaiotzaren 95. urteurrenarekin bat eginez, Txillida lekuren lorategiak herritarren eskura jarriko dituzte berriro.


Dugong - Wikipedia, entziklopedia askea.\nAzpifamilia Dugonginae (en)\nDugong manatiaren ordenako (Sirenia ordenako) itsas ugaztuna da (Dudong dugon), bere generoko espezie bakarra. 3 metro izan daiteke luze. Buru handia du, biribil samarra, lepoa zabal laburra eta begiak txikiak. Larru lodia du, eta ile gutxi. Itsas belarrak eta beste zenbait landare jaten ditu. Itsas behia ere esaten zaio. Talde txikitan bizi da Indiako ozeanoan, Itsaso Gorrian, eta Ginea Berriko, Filipinetako eta Australiako kostaldetik hurbil. Gero eta dugong gutxiago geratzen dira, oso aintzat hartua baita ehizarako.\nPaleobiology Database: 53124\nOrriaren azken aldaketa: 10 abendua 2019, 10:54.


09 uztaila, 2019 Iritzia, Itzainak 489\nEz dut aukerarik izan oraindik aldaketen eragin erreala frogatzeko. Baina aitortu behar dizuet gaia interesez jarraitu dudala, ogizale eta ogijale amorratu gisa –Espainiako Estatuko biztanleen urteroko 31,87 kiloko kontsumoa sobera gainditzen dut–. Oinarrizko elikagaietan oinarrizkoenari buruzko legedia berriaz ari naiz, ogiaren osaketa eta merkaturatzea arautzen eta eguneratzen dituen erreformaz. Ore amarekin edo hirin integralarekin egindako produktuek bete beharreko ezaugarriak finkatzen ditu eta, besteak beste, kontsumitzaileari kalitate-bermeak eskaintzen dizkio halako produktuak erosteko garaian.\nZorionez Goierrin okindegi ederrak baditugu, bezeroari bertako ogia, bikaina eta gozoa, eta arreta adeitsua eskaintzen diotenak. Mugatua delako gurean frankizia handien eragina. Erosi ohi dugun eguneroko ogiaren ezaugarriak hobeto ezagutzeko, beraz, dendariari edo okinari berari galdetu besterik ez dugu. Hala eta guztiz ere, egiari zor, araudi berriaz gaindi estimatuko nuke ogi barietate bakoitzaren osagaien inguruko informazioa dendetan ikusgarri egotea. Kontserbagarri eta bestelako gehigarririk baduten jakin ahal izateko, batik bat. Beste produktu batzuekin gertatu ohi den moduan, kontsumitzaileoi erabakiak hartzeko garaian lagungarri izango litzaioke.\nIkusten duzuen moduan, udako oporren aurreko nire azken artikuluan eguneroko ogiari buruzko iritzi kritikoaren berri ematera nindoan. Baina, ezinbestean, utziko didazue gaiz kolpetik aldatzen. Egunkarian irakurri berri dudan notiziak horretara bultzatu nau eta.\nLondresen jazo da. Gizon bat etxeko lorategian eguzkia hartzen delarik, metro gutxi batzutara sortutako hots izugarri batek asaldatu du. Danbateko labur eta gogorra izan da. Zarataren jatorria deskubritu duenean iritsi da, ordea, benetako sustoa. Lorategian gizon baten hilotza aurkitu du eta ingurua odolez beteta. Zerutik jaurti izan balute bezala. Poliziaren ikerketak konfirmatu du hasiera batean sinesgaitza dirudien hipotesia. Hegazkin batetik jauzi da hildako gizasemearen gorpua.\n«Haiek ere, guk bezala, bizitza duin eta zoriontsu bat besterik ez dute nahi. Ez daitezela gure bihotzak gogortu, ogi zahar eta lizuna bezala»\nAurretik ere Londresen gertatu omen dira halakoak. Jatorrizko abiapuntuan, Afrikan gehienetan, gizaseme edo emakume bat hegazkinaren lurrartzeko trenean ezkutatzen da, Europa helburu duen hegaldi batean. Gerra, pobrezia edo goseari ihesi, ogibide eta bizitza duinak amets, izoztuta hilko da hegazkinaren tripetan, atmosferako tenperatura hotza dela eta. Hegazkinak lur hartzeko garaian, gurpilak zabaltzen dituenean, bere gorpua Londreseko lorategi batean eroriko da.\nOgiaz idazten hasi naiz, baina zaila da horrelakoez aritzea, guregandik ez oso urrun horrelako egoerak bizi direnean. Gure arazoen tamaina ispiluaren aurrean jartzen digute. Tamalez eguneroko ogia bezain ohikoak bihurtu zaizkigu Londreskoa bezalako heriotz triste eta tragikoak. Europako atarian, Mediterraneo Itsasoan, noiznahi gertatzen dira Afrikako migratzaileen heriotz bidegabeak. Eta Europako agintariek bizitza hobe baten bila datozen milaka pertsona horiei gizalegezko arretarik eta laguntzarik bermatzen ez dieten bitartean, begitandu zait gure ongizatearen lorategian etzanda jarraitzen dugula, zerura begira. Gurekin zerikusirik ez balu bezala. Haiek ere, guk bezala, bizitza duin eta zoriontsu bat besterik ez dute nahi. Ez daitezela gure bihotzak gehiago gogortu, ogi zahar eta lizuna bezala.\n« «Segurtasun protokoloak zorrotz betetzen dira, eta korrikalariak eskertzen du»\nEuskara eta eremu digitala, EHUn aztergai »